title: Beatriz Merino

text: Pääministerinä ollessaan Merino joutui kiistoihin presidentti Alejandro Toledon kanssa ministerinimityksistä, ja Toledo pyysi Merinoa ja koko hallitusta eroamaan. BBC:n mukaan tuossa tilanteessa pääministerin kannatusluvut olivat 50 prosentin paikkella, kun taas presidenttiä tuki alle 20 prosenttia äänestäjistä.


title: Elisabeth Domitien

text: Elisabeth Domitien (n. 1925 Lobaye, Ubangi-Shari – 26. huhtikuuta 2005 Bimbo, Keski-Afrikan tasavalta) oli keskiafrikkalainen poliitikko, joka oli modernin Afrikan ensimmäinen naispääministeri, kun hän toimi Keski-Afrikan tasavallan pääministerinä 1975–1976. Hän ei kuitenkaan ollut varsinaisesti hallituksen päämies, sillä diktaattori Jean-Bédel Bokassa piti aseman itsellään. Bokassa syrjäytti Domitienin, kun tämä ei hyväksynyt Bokassan suunnitelmia keisariudesta. Domitien oli mukana politiikassa vuoden 1979 vallankaappauksen asti. Hän joutui tämän jälkeen kahdeksi vuodeksi vankilaan syytettynä Bokassan tukemisesta.


title: Elisabeth Domitien

text: Elisabeth Domitien syntyi noin vuonna 1925. Hän aktivoitui paikallispoliitikassa 1960-luvulla ja liittyi Keski-Afrikan tasavallan ainoaan sallittuun puolueeseen, Mouvement pour l’évolution sociale de l’Afrique noireen (MESAN). Hänet valittiin vuonna 1964 MESAN:n naisten jaoston johtajaksi ja oli muodostamassa naistenjärjestö Union féminine centrafricainea.


title: Elisabeth Domitien

text: Jean-Bédel Bokassa nousi valtaan vuoden 1965 vallankaappauksen jälkeen. Domitien kuului Bokassan kannattajiin. Bokassaa oli kasvatettu Domitienin isän talossa, ja tämä kuuluikin Domitienin perhetuttuihin.


title: Elisabeth Domitien

text: Bokassa valitsi Domitienin vuonna 1973 MESAN:n varapuoluejohtajaksi. Samana vuonna hän johti Keski-Afrikan tasavallan ensimmäistä maanviljelöiden kognressia. Bokassa valitsi Domitienin seuraavaksi Keski-Afrikan tasavallan pääministeriksi, ja hänestä tuli näin ensimmäinen nainen, joka on toiminut modernilla ajalla afrikkalaisen valtion hallituksen pääministerinä. Hän ei kuitenkaan ollut hallituksen päämies, sillä se rooli oli Bokassalla. Domitien oli kuitenkin valtion varapresidentti.


title: Elisabeth Domitien

text: Bokassan valintaan vaikutti todennäköisesti se, että kansainvälisen naisten vuoden konferenssi pidettiin kesällä 1975 Meksikossa ja Bokassa halusi saavuttaa kansainvälistä huomiota naisen nimityksellä pääministeriksi. Domitienin kauden pituudesta on eri lähteissä hieman epäselvyyksiä. Hän itse kertoi vuonna 1999 olleensa pääministerinä kesäkuusta 1974 elokuulle 1976, mutta toisissa lähteisä kauden kerrotaan kestäneen tammikuuta 1975 huhtikuulle 1976. Bokassan hallitukset olivat joka tapauksessa lyhytikäisiä, sillä hän sekoitti pakkaa 44 kertaa ensimmäisen 10 vuoden aikana.


title: Elisabeth Domitien

text: Domitienin kausi päättyi, kun Bokassa halusi kruunauttaa itsensä keisariksi. Domitien vastusti tätä, ja Bokassa siirsi hänet syrjään. Hän jatkoi kuitenkin MESAN:n varapuoluejohtajana.


title: Elisabeth Domitien

text: Kun Bokassa syrjäytettiin 1979, uusi presidentti David Dacko vangitutti myös Domitienin ja takavarikoi tämän ominaisuuden. Domitien joutui kahdeksi vuodeksi vankilaan. Domitien sai myöhemmin epäreilun kohtelun takia korvauksia, kun siviilihallinto palasi Keski-Afrikan tasavaltaan vuonna 1993.


title: Elisabeth Domitien

text: Poliittisen uransa jälkeen Domitien toimi yritysmaailmassa ja oli suhteellisen menestynyt liikenainen. Häntä kysyttiin takaisin politiikkaan siviilihallinnon aikana, mutta hän kieltäytyi.


title: Elisabeth Domitien

text: Domitien oli kahdesti naimisissa. Hänen ensimmäinen miehensä oli tilintarkastajana toiminut Jean Baka. He saivat noin vuonna 1941 tyttären. Domitienin toisella miehellä Mgouka-Langadjilla oli useita vaimoja, eikä tämä muuttanut Domitienin luokse. Mobayen alueella asunut plantaasin omistaja Mgouka-Langadji vieraili kuitenkin säännöllisesti Banguissa vaimonsa luona.


title: Katriina Huttunen

text: Katriina Huttunen (ent. Savolainen; s. 1959 Iisalmi) on kirjallisuuden suomentaja, joka on kääntänyt useita teoksia pohjoismaisista kielistä. Hänen käännöstuotantoonsa kuuluu muiden muassa Kjell Westön, Karl Ove Knausgårdin, Peter Sandströmin, Jussi Adler-Olsenin ja Yahya Hassanin teoksia. Hänen esikoisteoksensa "Surun istukka" (2019) käsittelee hänen tyttärensä kuolemaa.


title: Katriina Huttunen

text: Huttunen on muun muassa Finlandia-palkitun kirjailijan Kjell Westön luottosuomentaja. Vuonna 2014 Huttunen oli Mikael Agricola -palkintoehdokkaana Sanna Tahvanaisen romaanin "Kuningatar" suomennoksesta, ja vuonna 2017 hänen suomennoksensa Linn Ullmannin romaanista "Rauhattomat" oli Jarl Hellemann -palkinnon ehdokkaana vuoden 2016 parhaaksi käännöskirjaksi.


title: Katriina Huttunen

text: Vuonna 2016 Huttuselle myönnettiin Tanskan valtion taiderahaston kääntäjäpalkinto. Palkinnon perustelujen mukaan hän on ansioitunut erityisesti modernin tanskalaisen kirjallisuuden suomentajana, ja ratkaiseviksi ansioiksi katsottiin hänen käännöstyönsä runsaus, käännettyjen teosten monipuolisuus ja käännösten korkea laatu.


title: Katriina Huttunen

text: Huttusen essee "Hautausmaa on kotini" on julkaistu Ylen KulttuuriCocktail-sivustolla.


title: Michael Grebanier

text: Michael Grebanier (s. 26. huhtikuuta 1937 New York, Yhdysvallat) on yhdysvaltalainen sellisti. Hän vietti neljä kautta Clevelandin orkesterissa, lähti sitten neljäksitoista vuodeksi Pittsburghin sinfoniaorkesterin ensimmäiseksi sellistiksi ja pääsi lopulta San Franciscon sinfoniaorkesterin ensimmäiseksi sellistiksi vuonna 1977.


title: Michael Grebanier

text: Grebanier aloitti opintonsa kotikaupungissaan New Yorkissa ja opiskeli sittemmin Curtis Institute of Musicissa. Hän opettajiinsa kuuluivat Carl Ziegler, Orlando Cole ja Leonard Rose. Opiskellessaan Curtisissa Grebanier voitti 1957 Walter Naumburg -palkinnon. Hän piti ensimmäisen resitaalinsa New Yorkissa 19-vuotiaana.


title: Michael Grebanier

text: Grebanier on esiintynyt muun muassa solistina lukuisissa sellokonsertoissa. Viulisti Jorja Fleezanisin ja pianisti Garrick Ohlssonin kanssa hän muodostaa FOG-trion. Grebanierin instrumentti on Francesco Ruggerin sello vuodelta 1698.


title: Kreeta-Liisa Yli-Säntti

text: Kreeta-Liisa Nina Yli-Säntti (s. 3. tammikuuta 1991 Oulu) on suomalainen jalkapallomaalivahti. Hän edustaa Ruotsin Damallsvenskanin Limhamn Bunkeflota ja kuuluu myös Suomen maajoukkueen pelaajarinkiin.


title: Kreeta-Liisa Yli-Säntti

text: Oulussa syntynyt ja vuoden ikäisenä Kurikkaan muuttanut Yli-Säntti aloitti jalkapalloilun Kurikan Ryhdissä. Hän pelasi sittemmin myös Kauhajoen Karhussa, Hongassa ja Kuusysissä.


title: Kreeta-Liisa Yli-Säntti

text: Kaudeksi 2013 Yli-Säntti siirtyi Tampereen Ilvekseen, jossa hän pelasi ykkösmaalivahtina kaksi kautta Naisten Ykköstä ja kaksi Naisten Liigaa. Kaudella 2015 hän saavutti joukkueen kanssa SM-hopeaa.


title: Kreeta-Liisa Yli-Säntti

text: Joulukuussa 2016 Yli-Säntti teki sopimuksen Ruotsin toiseksi korkeimmalla sarjatasolla Elitettanissa pelanneen Växjön kanssa. Hän pelasi kaikki 26 ottelua, kun joukkue voitti sarjan ja nousi Damallsvenskaniin. Kaudeksi 2018 Yli-Säntti siirtyi Damallsvenskanin malmöläiseen Limhamn Bunkeflohon.


title: Kreeta-Liisa Yli-Säntti

text: Yli-Säntti sai kutsun Suomen maajoukkueeseen maaliskuussa 2017. Ensimmäisen maaottelunsa hän pelasi Tanskaa vastaan 11. huhtikuuta 2017.


title: Rosario Fernández

text: Rosario Del Pilar Fernández Figueroa (s. 1955) on perulainen juristi ja poliitikko, joka toimi maansa pääministerinä keväällä 2011.


title: Rosario Fernández

text: Ennen pääministerin tehtävää hän oli oikeusministeri syyskuusta 2010 heinäkuuhun 2011 ja joulukuusta 2007 heinäkuuhun 2009. Ministeripaikkojen jälkeen hän on työskennellyt yksityisellä sektorilla, ja on asianajotoimiston perustajaosakas.


title: Rosario Fernández

text: Rosario Fernández opiskeli oikeustiedettä Perun katolisessa yliopistossa. Hän on professori vuodesta 1978, ja on opettanut Perun katolisessa yliopistossa, Perun diplomaattiakatemiassa, Piuran yliopistossa ja Liman yliopistossa.


title: Eugenia Charles

text: Mary Eugenia Charles (15. toukokuuta 1919 Pointe Michel, Dominica – 6. syyskuuta 2005 Fort-de-France, Martinique) oli dominicalainen juristi ja poliitikko, joka oli Dominican pääministeri 1980–1995. Hänen isovanhempansa olivat orjia. Hän opiskeli oikeustiedettä Torontossa ja Lontoossa, palasi 1949 Dominicaan ja työskenteli asianajajana. Hän aktivoitui poliittisesti 1960-luvun lopulla. Hän pääsi parlamenttiin vuonna 1970, ja vuonna 1975 hänestä tuli opposition johtaja.


title: Eugenia Charles

text: Hänen puolueensa DFP voitti vuoden 1980 vaalit ja Charlesista tuli pääministeri. Hän oli ensimmäinen nainen koko Karibialla, joka valittiin pääministeriksi.


title: Eugenia Charles

text: Poliittisen toimintansa vuoksi hän sai nimityksen "Karibian rautarouva".


title: Eugenia Charles

text: Vuonna 1991 hän sai arvonimen "Dame" Order of the Bathin kunniaritarikunnan jäsenenä.


title: Alueellista kehittämistehtävää hoitavat kirjastot

text: Aluellista kehittämistehtävää hoitavien kirjastojen valtakunnallista kehittämistehtävää hoitaa Helsingin kaupunginkirjasto. Yleisten kirjastojen kehittämistehtävät määritellään laissa yleisistä kirjastoista ja niiden sisältöä kuvataan lakivalmistelun myötä syntyneessä asiakirjassa.


text: Kehittämistehtävällä korvattiin aiempi keskus- ja maakuntakirjastojärjestelmä.


text: Vuoden 2018 alusta voimaan tulleen asetuksen mukaan yleisten kirjastojen alueellista kehittämistehtävää hoitavat:


title: Nadežda Udaltsova

text: Nadežda Andrejevna Udaltsova (, 29. joulukuuta 1885 Orel − 15. tammikuuta 1961 Moskova) oli venäläinen taidemaalari ja opettaja. Hänen teoksensa ovat kubismia ja suprematismia.


title: Nadežda Udaltsova

text: Udaltsova varttui upseeriperheessä. Hän päätti omistautua taiteelle, kun pääsi vierailemaan taidekeräilijä Sergei Shuskinin luona vuonna 1908. Häntä kiehtoi erityisesti ranskalainen jälki-impressionismi. Hän sai luettavakseen Vincent van Goghin kirjeitä ja luki myös Paul Cézannen elämäkerran.


title: Nadežda Udaltsova

text: Vuonna 1912 Udaltsovan unelmat saivat täyttymyksensä kun hän pääsi matkustamaan yhdessä ystävättärensä, taidemaalari Ljubov Popovan kanssa Pariisiin opiskelemaan maalaustaidetta. Opettajiensa Jean Metzingerin ja Henri Le Fauconnierin mielestä Udaltsova oli lahjakkain venäläinen opiskelija. Tyyliltään Udaltsovan työt olivat uutta taidesuuntausta, kubismia.


title: Nadežda Udaltsova

text: Paluu Venäjälle ja Moskovaan tapahtui jo vuonna 1913. Siellä Udaltsova alkoi saada mainetta yhtenä maansa eturivin taiteilijoista. Hänen töitään oli esillä ensimmäisen kerran vuonna 1914 ja uusi näyttely oli jo vuonna 1915. Vuosina 1916- 1917 hänen työnsä lähestyivät suprematismia, koska hän työskenteli Kazimir Malevitšin taiteilijaryhmässä. Samaan taiteilijaryhmään kuului myös Nina Genke-Meller. 1910- lukua voi pitää hänen parhaana kautenaan.


title: Nadežda Udaltsova

text: Venäjä koki kaksi vallankumousta vuonna 1917. Vuosina 1917- 1919 Udaltsova oli aktiivinen vallankumouksellinen. Hän teki tuolloin paljon opetustyötä, mutta toisin kuin monet muut vasemmistolaiset taiteilijat, hän ei luopunut omasta taiteellisesta työstä. 1920- 1930 lukujen taitteessa hän teki paljon maisemaalauksia matkustellessaan Altai-vuoristossa yhdessä latvialaistaustaisen taidemaalarimiehensä Aleksandr Drevinin kanssa. Tyyliltään teokset ovat ekspressionismia.


title: Nadežda Udaltsova

text: Aleksandr Drevin pidätettiin ja ammuttiin vuonna 1938. Bolševikit olivat murhanneet Udaltsovan isän jo vuonna 1918. Totuus aviomiehen kohtalosta selvisi Udaltsovalle vasta vuonna 1956.


title: Nadežda Udaltsova

text: Udaltsovan ura ajautui Stalinin vainojen vuoksi sivuraiteelle. Toisen maailmansodan aikana hän maalasi hävittäjälentäjien muotokuvia. Poliittisesti epäluotettavaksi ja formalistiksi julistettuna hän ei saanut myöskään opettaa. Hän sai kuitenkin pitää oman näyttelyn vuonna 1945, mutta se jäi hänen viimeisekseen. Tämän jälkeen hänen taiteellinen työnsä rajoittui kodin seinien sisäpuolelle. Hän yritti ryhtyä realistiksi, kuitenkaan siinä onnistumatta. Stalinin jälkeisen suojasään aikana hänen töitään nähtiin ryhmänäyttelyssä vuonna 1958.


title: Nadežda Udaltsova

text: Nadežda Udaltsovan poika, Andrei Drevin (1921-1996) oli kuvanveistäjä.


title: Antti Tani

text: Antti Johannes Tani (3. elokuuta 1918 Hämeenlinna – 30. maaliskuuta 2017 Kouvola) oli suomalainen talvi- ja jatkosodan hävittäjälentäjä joka saavutti 21,5 ilmavoittoa 272 sotalennolla jatkosodan vuosina 1941−1944. Siviiliammatiltaan hän oli kelloseppä.


title: Antti Tani

text: Valkealassa ja Kouvolassa kasvanut Tani kävi Ilmasotakoulun 1938–1940 ja hänet komennettiin helmikuussa 1940 Lentolaivue 28:aan joka oli saanut kalustokseen Ranskasta hankittuja Morane-Saulnier M.S.406-hävittäjiä. Jatkosodan alkaessa Tani lensi Moranella tiedustelu- ja suojauslentoja saavuttaen tällä koneella seitsemän ilmavoittoa. Huhtikuussa 1943 hän siirtyi Lentolaivue 34:ään, jolla oli kalustona Messerschmitt Bf 109 G -hävittäjät. Näillä Tani saavutti loput ilmavoittonsa osallistuessaan Kymin lentokentältä käsin Suomenlahden ilmataisteluihin sekä Kotkan puolustukseen ja kesällä 1944 Kannaksen torjuntataisteluihin.


title: Antti Tani

text: Sodan päätyttyä Tani jäi ilmavoimien palvelukseen lentäjäksi aina vuoteen 1955 saakka ja yleni lentomestariksi. Hän toimi myös Utin lentokentän lennonjohtajana. Palveluksesta erottuaan hän palasi takaisin aikaisempaan siviiliammattiinsa ja toimi kelloseppänä Kouvolassa. Tani kuoli Kouvolassa 98-vuotiaana keväällä 2017.


title: Luigi De Filippo

text: Luigi De Filippo (10. elokuuta 1930 Napoli – 31. maaliskuuta 2018 Rooma) oli italialianen näyttelijä, teatteriohjaaja ja näytelmäkirjailija. De Filippo kuoli Roomassa 87-vuotiaana 31. maaliskuuta 2018.


title: Luigi De Filippo

text: De Filippo oli kuuluisan, alkuaan napolilaisen, teatteridynastian viimeinen miespuolinen edustaja. Dynastian perustaja oli hänen isoisänsä Eduardo Scarpetta. Suvun tunnettuihin edustajiin kuuluivat hänen isänsä Peppino De Filippo, setänsä Eduardo De Filippo ja tätinsä Titina De Filippo. Hän aloitti uransa näyttelijänä 1951 isänsä teatteriseurueessa. Ensimmäinen elokuvarooli tuli jo samana vuonna setänsä Eduardon elokuvassa "Filumena Marturano". Hän työskenteli isänsä seurueessa vuoteen 1978 jolloin hän perusti oman seurueen. Hänellä oli Roomassa oma teatteri Parioli Peppino De Filippo joka on nimetty hänen isänsä muistoksi.


title: Jeanne Sauvé

text: Jeanne-Mathilde Sauvé, o.s. Benoît (26. huhtikuuta 1922 Prud’homme, Saskatchewan, Kanada – 26. tammikuuta 1993 Montreal, Quebec, Kanada) oli kanadalainen poliitikko, joka toimi ministerinä, edustajainhuoneen puhemiehenä ja kenraalikuvernöörinä. Hän oli ensimmäinen nainen sekä Kanadan edustajainhuoneen puhemiehenä että kenraalikuvernöörinä.


title: Jeanne Sauvé

text: Jeanne-Mathilde syntyi vuonna 1922. Hän oli viides Charles ja Anna Benoît’n seitsemästä lapsesta. Perhe muutti vuonna 1926 Ottawaan, missä Jeanne kävi peruskoulunsa.


title: Jeanne Sauvé

text: Benoît jatkoi opiskelujaan Ottawan yliopistossa. Opintojensa rahoittamiseksi hän työskenteli hallituksen kääntäjänä. Vuonna 1942 Benoît’sta tuli nuorten katolisten opiskelijoiden johtaja, minkä takia hän joutui muuttamaan Montrealiin. Siellä hän tapasi toisen nuoren poliittisen aktivistin Maurice Sauvén, jonka kanssa hän meni naimisiin vuonna 1948. He saivat yhden pojan, vuonna 1959 syntyneen Jean-François’an.


title: Jeanne Sauvé

text: Sauvét muuttivat vuonna 1948 Lontooseen, koska Maurice oli saanut stipendin London School of Economicsista. Jeanne toimi Lontoossa opettajana ja opintoneuvojana. Sauvét jatkoivat vuonna 1950 Lontoosta Pariisiin, missä Maurice suoritti väitöstutkimusta Pariisin yliopistossa. Jeanne puolestaan työskenteli Unescossa ja hankki tutkinnon Ranskan kulttuurista.


title: Jeanne Sauvé

text: Jeanne Sauvé ryhtyi Kanadassa, mihin hän palasi miehensä kanssa vuonna 1952, freelance-toimittajaksi. Hän työskenteli CBC:lle, CTV:lle sekä useille yhdysvaltalaisille kanaville ja kanadalaisille sanomalehdille. Sauvé raportoi aktiivisesti muun muassa politiikasta, joka oli yleisesti ollut miesten alaa. Hänen luomiaan televisiosarjoja oli muun muassa nuorille suunnattu "Opinions", jossa keskusteltiin päivän kiistanalaisista aiheista. Se oli suosittu sekä nuorten että aikuisten keskuudessa ja teki Sauvésta tunnetun sekä ranskan- että englanninkielisessä Kanadassa.


title: Jeanne Sauvé

text: Sauvén saatua mainetta poliittisena kommentoijana Kanadan liberaalipuolue kysyi häntä vuoden 1972 parlamenttivaaliehdokkaaksi. Sauvé suostui, ja hänet valittiin helposti parlamenttiin. Hänet uudelleenvalittiin 1974, 1979 ja 1980.


title: Jeanne Sauvé

text: Sauvé sai heti vuoden 1972 vaalien jälkeen paikan Pierre Trudeaun vähemmistöhallituksesta, kun hänet valittiin ensimmäisenä naisena Kanadan tieteen ja tekniikan apulaisministeriksi. Ympäristöministeriksi Sauvé nousi vuonna 1974. Ministerinä hän piti esillä muun muassa Saint Lawrencen vesitien saasteongelmaa, PCB:n vaaroja ja väestönkasvua. Vuonna 1975 Sauvésta tuli viestintäministeri ja ranskankielisten maiden välisten suhteiden ulkoministerin avustaja.


title: Jeanne Sauvé

text: Kun liberaalit hävisivät vuoden 1979 vaalit, Sauvé kritisoi oppositiossa hallituksen viestintäpolitiikkaa. Liberaalit palasivat valtaan 1980, jolloin Sauvésta tuli Kanadan edustajainhuoneen ensimmäinen naispuoleinen puhemies. Hän meinasi kieltäytyä tehtävästä, sillä puhemiehen tulisi olla puolueeton, mutta hän olisi halunnut kampanjoida kansallisen yhtenäisyyden puolesta Quebecin itsenäisyyskansanäänestyksen edellä. Pääministeri Trudeau antoi Sauvélle luvan kampanjointiin, eikä muiden puolueiden johtajat vastustaneet asiaa.


title: Jeanne Sauvé

text: Sauvén kausi puhemiehenä päättyi tammikuussa 1984. Puhemiehenä hän tehosti käytäntöjä, vähensi edustajainhuoneen työntekijöiden määrää sekä pienensi budjettia. Hän myös avasi parlamenttialueelle ensimmäisen päiväkodin. Sauvén aikana parlamentissa käytiin myös Kanadan historian räikeimpiä istuntoja. Eräässä istunnossa kaikki 32 uuden demokraattisen puolueen kansanedustajaa kävelivät ulos salista protestoidakseen Sauvén päätöstä myöntää liberaaleille enemmän kysymyksiä kuin muille puolueille.


title: Jeanne Sauvé

text: Sauvé valittiin joulukuussa 1983 Kanadan ensimmäiseksi naiskenraalikuvernööriksi. Hän joutui kuitenkin vuoden 1984 alussa useammaksi viikoksi sairaalaan, minkä takia hänen edeltäjänsä Edward Schreyer pysyi tehtävässä hieman aiottua pidempään. Sauvé aloitti kenraalikuvernöörinä toukokuussa 1984. Hän keskittyi erityisesti kansalliseen yhtenäisyyteen, rauhaan ja nuorisoon. Hän matkusti virassaan ympäri Kanadaa ja teki valtiovierailuita Eurooppaan, latinalaiseen Amerikkaan ja Aasiaan.


title: Jeanne Sauvé

text: Kautensa lopulla Sauvé halusi jatkaa perintöään ja perusti nimeään kantavan säätiön, jonka tarkoituksena on antaa nuorille samanlaisia mahdollisuuksia kuin hänellä itsellään oli ollut kristillisissä nuorisojärjestöissä. Sauvé jäi eläkkeelle vuonna 1990 ja vetäytyi miehensä kanssa Montrealiin. Hän jatkoi edelleen Jeanne Sauvé Foundationin parissa.


title: Jeanne Sauvé

text: Sauvé kuoli pitkittyneen sairauden takia vuonna 1993. Hänen miehensä oli kuollut edellisenä vuonna.


title: Mandinguen ylänkö

text: Mandinguen ylänkö () on luonnonalue Malin lounaisosassa. Se koostuu useista rikkonaisista hiekkakiviylängöistä, joita erottavat Bafingin ja Bakoyen jokilaaksot ja tasangot. Alue rajoittuu lännessä Faléméjoen yllä kohoavaan Tambaouran kalliorinteeseen. Idässä Nigerjoen vasemmalla rannalla kohoaa ylängön korkein osa Mandinguevuoret. Pohjoisessa alue jatkuu Kaartan ylänkönä kohti Hodhin alankoa.


title: Mandinguen ylänkö

text: Ylänkö kuuluu pääosin Sudanin ilmastovyöhykkeeseen. Vuotuinen sademäärä vaihtelee koillisen 550 millimetristä lounaan 1400 millimetriin. Kasvillisuus on metsä- ja puusavannia.


title: Kosti Keski-Nummi

text: Kosti Rauni Iisakki Keski-Nummi (6. tammikuuta 1923 Nummijärvi, Kauhajoki – 18. elokuuta 2018 Hämeenlinna) oli suomalainen jatkosodan hävittäjä-ässä, joka saavutti 5,5 ilmavoittoa vuosina 1943−1944. Siviiliammatiltaan hän oli opettaja.


title: Kosti Keski-Nummi

text: Keski-Nummi meni vapaaehtoisena ilmavoimien palvelukseen maaliskuussa 1940. Lentäjäkoulutuksen jälkeen hänet siirrettiin joulukuussa 1942 Täydennyslentolaivue 35:een ja sieltä maaliskuussa 1943 Lentolaivue 24:ään. Hän lensi aluksi Brewster F2A -hävittäjillä ja maaliskuusta 1944 lähtien Messerschmitt Bf 109 G2 -hävittäjillä. Hän lensi laivueen 3. lentueessa, kaksinkertaisen Mannerheim-ristin ritarin Hans Windin siipimiehenä. Kesäkuussa 1944 Keski-Nummi komennetiin Saksaan hakemaan uudempia Messerschmitt Bf 109 G6 -hävittäjiä. Tällä konetyypillä hän lensi sitten jatkosodan loppuun saakka. Keski-Nummi haavoittui 28. kesäkuuta 1944 ilmataistelussa ja joutui tekemään pakkolaskun nuijamaalaiselle pellolle. Hän pääsi kuitenkaan palaamaan laivueeseen jo kolmen viikon päästä.


title: Kosti Keski-Nummi

text: Sodan päätyttyä Keski-Nummi oli lennonopettajana ilmavoimissa. Hän meni sitten opettajakoulutukseen Rauman opettajaseminaariin ja toimi opettajana 1970-luvun alkupuolelle asti. Ennen kuolemaansa hän asui Hämeenlinnassa.


title: Sega All Stars

text: Sega All Stars oli Segan budjetti- ja uusintajulkaisujen sarja videopelejä Sega Dreamcast -konsolille. Sarja tunnetaan myös lyhyesti DoriKore (lyhennyksenä sanoista Dorīmukyasuto Korekushon eli Dreamcast Collection).


title: Sega All Stars

text: Vastaavia julkaisuja ovat esimerkiksi Nintendon Player's Choice -julkaisut.


title: Sega All Stars

text: "Sega All-Stars" (myös nimellä "Sega Superstars") on myös pelisarja, jossa esiintyvät Segan pelien hahmot. Dreamcast Collection on myös pelikokoelma Xbox 360:lle ja Microsoft Windowsille.


title: Erkko Väisänen

text: Erkko Väisänen (s. 1980 Kotka), taiteilijanimeltään "EWE", on suomalainen näyttelijä, juontaja ja musiikintekijä. Hän opiskeli Helsingissä Musiikkiteatteri-ilmaisun koulu Mustissa. Näyttelijänä Väisänen on toiminut vuodesta 2005 lähtien. Vuonna 2010 hän perusti musiikkitapahtumien järjestämiseen keskittyvän yrityksen "Tuhtimusiikki".


title: Riihijärvi

text: Riihijärvi voi tarkoittaa seuraavia:


title: Aleksandra Elbakjan

text: Aleksandra Elbakjan (; s. 6. marraskuuta 1988 Almaty, Kazahstanin SNT) on kazakstanilainen ohjelmistosuunnittelija ja tieteen avoimen saatavuuden puolestapuhuja. Elbakyan tuli tunnetuksi vuonna 2011 perustamastaan Sci-Hub-verkkosivustosta. Sivusto kopioi maksumuurien takana olleita tiedejulkaisuja julkiseen verkkoon. Ennen Sci-Hubin nousemista julkisuuteen Elbakjan tutki aivotietokoneliittymiä ja hänen päättötyönsä oli tietoturvasta.


title: Aleksandra Elbakjan

text: Sci-Hubiin on suhtauduttu sekä räikeänä piratismina, että uutena paradigmana tieteelliseen julkaisuun, joka antaa muillekin kuin rikkaille länsimaille pääsyn tutkimustietoon. Maaliskuussa 2017 Sci-Hub sisälsi 68,9 % Crossref-tietokantaan rekisteröidyistä 81,6 miljoonasta artikkeleista. Sivusto tuomittiin vuonna 2017 Yhdysvalloissa tekijänoikeuksien rikkomisesta, mutta koska sivusto sijaitsee Yhdysvaltojen ulkopuolella tuomion vaikutukset ovat epäselviä.


title: Aleksandra Elbakjan

text: Vuonna 2016 tiedelehti Nature listasi Elbakjanin yhdeksi tieteen kannalta merkittävistä ihmisistä. Vuonna 2017 hyönteistieteilijät Andrey I. Khalaim ja Enrique Ruíz-Cancino nimesivät löytämänsä loispistiäislajin "Idiogramma elbakyanae" hänen mukaansa tunnustuksena tieteellisen tiedon saamisesta kaikkien tutkijoiden käyttöön.


title: Pertti Mäkeläinen

text: Pertti Antero Mäkeläinen (s. 31. maaliskuuta 1935 Viipurin maalaiskunta) on suomalainen pappi, joka toimi Kirkkohallituksen kansliapäällikkönä.


title: Pertti Mäkeläinen

text: Pertti Mäkeläinen syntyi konduktööri Emil Mäkeläisen ja Elsa Kostiaisen perheeseen. Hänen puolisonsa vuodesta 1960 on apulaisrehtori Lea Rämö. Mäkeläinen tuli ylioppilaaksi 1954 ja valmistui teologian kanditaatiksi Helsingin yliopistosta 1959 ja lisensiaatiksi 1969. Hän toimi kappalaisena Lappeella 1964–1973 ja kirkkoherrana Mäntyharjulla 1973–1980 ja Kouvolassa 1980–1981. Kirkkohallituksen kansliapäälliköksi hänet nimitettiin vuonna 1981. Eläkkeelle Mäkeläinen jäi vuoden 1998 alussa, hänen seuraajakseen valittiin Risto Junttila.


title: Ameenah Gurib

text: Bibi Ameenah Firdaus Gurib-Fakim (s. 17. lokakuuta 1959 Brittiläinen Mauritius) on mauritiuslainen biodiversiteetin tutkija ja professori, joka toimi maansa presidenttinä vuosina 2015–2018. Hän oli Mauritiuksen ensimmäinen naispresidentti. Gurib valittiin presidentiksi politiikan ulkopuolella. Tieteellisellä urallaan hän on keskittynyt kasvien biokemian ja fytokemian tutkimiseen.


title: Ameenah Gurib

text: Gurib päätti high schoolin jälkeen opiskella kemiaa ja muutti Englantiin. Hän valmistui vuonna 1983 Surreyn yliopistosta kemiasta luonnontieteiden kandidaatiksi ja vuonna 1987 orgaanisen kemian tohtoriksi Exeterin yliopistosta.


title: Ameenah Gurib

text: Gurib palasi valmistuttuaan Mauritiukselle ja sai paikan Mauritiuksen yliopistolta orgaanisen kemian professorina. Alan tutkimus oli kuitenkin haastavaa Mauritiuksella, joten hän suuntasi kiinnostuksensa fytokemiaan ja luonnollisten yhdisteiden eristämiseen kasveista. Hänen tutkimuksensa kohdistuivat erityisesti etnolääketieteeseen.


title: Ameenah Gurib

text: Gurib johti vuosina 1987–1992 projektia, jonka tarkoituksena oli inventoida Intian valtameren alueen lääkinnälliset ja aromaattiset kasvit. Gurib sai vuonna 1994 valmiiksi ensimmäisen Mauritiuksen ja Rodriguessaaren aromaattisten ja lääkinnällisten kasvien luettelon.


title: Ameenah Gurib

text: Gurib oli perustamassa afrikkalaista AAMPS-tiedeyhteistyöjärjestöä ja mauritiuslaisen CEPHYR-tutkimuslaitoksen, joka on keskittynyt tutkimaan kasviuutteiden biokemiallisia ja fytokemiallisia koostumuksia. Hänelle myönnettiin vuonna 2007 L’Oréalin ja Unescon naisten tiedepalkinto.


title: Ameenah Gurib

text: Gurib valittiin kesäkuussa 2015 Mauritiuksen ensimmäiseksi naispresidentiksi. Tehtävä on pitkälti vain seremoniallinen, ja todellista valtaa maassa pitää pääministeri. Parlamenttivaalit voittanut Alliance LePep -koalitio oli luvannut ehdottaa presidentiksi poliitikan ulkopuolelta tulevaa henkilöä, ja sitoutumaton Gurib oli sopiva valinta tällaiseksi.


title: Ameenah Gurib

text: Gurib erosi presidentin tehtävästä luottokorttikohun takia. Häntä syytettiin Planet Earth Instituten luottokortin väärinkäytöstä. Hän oli saanut kortin käyttöönsä PEI-instituutilta, jotta hän voisi käyttää sitä järjestön tehtävissä kertyvien matkustamis- ja muiden kulujen maksamiseen. Gurib myönsi ostaneensa PEI:n luottokortilla itselleen luksustuotteita, mutta hän myös kertoi sen tapahtuneen vahingossa ja maksaneensa kulunsa takaisin PEI:lle. Järjestö vahvisti Guribin maksaman korvauksen. Kohun seurauksena Gurib kuitenkin erosi maaliskuussa 2018.


title: Sauen kunta

text: Sauen kunta sijaitsee Pohjois-Virossa Harjumaan maakunnassa.


title: Sauen kunta

text: Kunta sijaitsee Tallinnan lounaispuolella ulottuen Tallinnan länsirajalta noin 50 kilometrin päähän lounaaseen rajoittuen Märjamaan ja Lääne-Nigulan kuntiin. Sauen muita naapurikuntia ovat lännessä Keilan ja Harkun kunnat sekä idässä Sakun, Kohilan ja Raplan kunnat.


title: Sauen kunta

text: Sauen kunta muodostettiin lokakuussa 2017 yhdistämällä Sauen kaupunki, Sauen kunta, Kernu sekä Nissi pois lukien Nissin Rehemäen kylä, joka liitettiin Lääne-Nigulan kuntaan. Sauen kunnassa on 21 711 asukasta (1.1.2018).


title: Sauen kunta

text: Kunta muodostuu Sauen kaupungista (linn), Laagrin, Riisiperen ja Turban pienkauppaloista (alevik) sekä 50 kylästä (küla).


title: Sauen kunta

text: Valtatie 4 Tallinnasta Pärnuun ja valtatie 9 Sauen Ääsmäestä Haapsaluun sekä valtatie 11 (Tallinnan eteläinen ohikulkutie) kulkevat Sauen kautta. Rautatie Tallinnasta Keilaan kulkee Sauen kautta jatkuen Keilasta Riisipereen.


title: Matti Nuolivirta

text: Matti Erkki Olavi Nuolivirta (s. 28. marraskuuta 1929 Kisko) on diplomi-insinööri ja kaupunkineuvos, joka toimi Seinäjoen kaupunginjohtajana.


title: Matti Nuolivirta

text: Matti Nuolivirta syntyi rakennusmestari Arvo Ilmari Nuolivirran ja Hellin Silvia Himbergin perheeseen. Hänen puolisonsa 1956–1992 oli farmaseutti Ritva-Liisa Ilona Lahdensuo. Nuolivirta tuli ylioppilaaksi 1949 ja valmistui diplomi-insinööriksi Teknillisestä korkeakoulusta 1955. Hän toimi suunnittelijana insinööritoimistossa 1955–1958, Lahden kaupungin palveluksessa 1958–1961 ja Seinäjoen kaupungininsinöörinä 1961–1967. Seinäjoen apulaiskaupunginjohtaja Nuolivirta oli 1967–1974 ja kaupunginjohtaja 1974–1992. Kaupunkineuvoksen arvo hänelle myönnettiin vuonna 1992.


title: Carmel (Indiana)

text: Carmel on kaupunki Hamiltonin piirikunnassa, Indianan osavaltiossa, Yhdysvalloissa. Kaupungin väkiluku oli vuoden väestönlaskennassa 79 191. Carmel on Indianan viidenneksi suurin kaupunki.


title: Khan el-Khalili

text: Khan el-Khalili () on souk eli markkinapaikka Egyptin pääkaupungissa Kairossa. Alkuperäinen, vuonna 1382 valmistunut rakennus toimi karavaaniseraljina. Alueella tehtiin itsemurhaisku vuonna 2005 ja pommi-isku vuonna 2009.


title: Šuruppak

text: Šuruppak tai Shuruppak, nykyinen Tall Faʾrah, oli muinainen sumerien kaupunki, joka sijaitsi etelään Nippurista. Kaupunki oli alun perin Eufratin rannalla.


title: Šuruppak

text: Paikalla 1900-luvulla tehdyt arkeologiset kaivaukset paljastivat kolme asutuskerrosta, jotka ulottuivat aina myöhäisestä esihistoriallisesta ajasta Urin kolmannen dynastian aikakaudelle saakka. Huomattavimmat löydöt olivat talojen rauniot sekä taulut, joissa oli nuolenpääkirjoitusta. Tämä osoittaa, että Šuruppakissa oli pitkälle kehittynyt yhteiskunta jo 3000-luvulla eaa.


title: Šuruppak

text: Šuruppak on sumerilaisten vedenpaisumuskertomuksen tapahtumapaikka. Tarujen mukaan valtava vedenpaisumus tuhosi koko ihmiskunnan, lukuun ottamatta ainutta eloonjäänyttä, Ziusudraa. Suojelusjumala oli käskenyt Ziusudraa rakentamaan valtavan arkin, jonka avulla hän selvisi tuhoisasta tulvasta. Jälkeenpäin Ziusudra loi ihmiskunnan ja eläimet uudelleen, ja hän itse sai ikuisen elämän. Ziusudra vastaa Gilgameš-eepoksen Utnapištimia ja Raamatun Nooaa.


title: Nanoselluloosa

text: Nanoselluloosaksi kutsutaan selluloosamateriaalia, jonka ulkoisista mitoista ainakin yksi on nanoskaalalla eli 1-100 nm. Selluloosananomateriaalit voidaan jakaa kolmeen pääluokkaan: selluloosananofibrilleihin (cellulose nanofibrils, CNF), selluloosananokiteisiin (cellulose nanocrystals, CNC) sekä bakteeriselluloosaan (bacterial cellulose, BC).


title: Nanoselluloosa

text: Selluloosananofibrillien raaka-aineena voidaan käyttää esimerkiksi valkaistua sellua. Jos raaka-aineena on jokin muu, tulee materiaali puhdistaa. Eräässä valmistusprosessissa biomassaa jauhetaan, jonka jälkeen siitä voidaan poistaa vahayhdisteitä Soxhlet-uutolla. Uuton jälkeen materiaalia käsitellään 2-prosenttisella NaOH-liuoksella 80 °C lämpötilassa, jonka jälkeen se suodatetaan liukoisten polysakkaridien poistamiseksi. Lopuksi suodatettu näyte käsitellään natriumkloriitilla.


title: Nanoselluloosa

text: Toinen tapa valmistaa selluloosananofibrillejä on homogenointi. Siinä laimeaa kuitu-vesisuspensiota ajetaan pienen suuttimen läpi korkeassa paineessa, jolloin suuret paine-erot saavat aikaan fibrilloitumisen. Prosessin lämpötila on 70-90 °C, ja massa ajetaan suuttimen läpi 5-10 kertaa. Jauhatusta ja homogenointia voidaan käyttää myös yhdessä.


title: Nanoselluloosa

text: Selluloosakristallien lujuusominaisuudet ovat jopa paremmat kuin teräksen ja samaa luokkaa kuin Kevlarin. Eräitä selluloosananofibrillien käyttökohteita ovat esimerkiksi kuitupakkaukset, polymeerikomposiitit, läpinäkyvät kalvot ja elektroniset näytöt.


title: Nanoselluloosa

text: Nanokiteistä selluloosaa valmistetaan happokäsittelyllä, tyypillisesti rikkihapolla. Rikkihapon etuna esimerkiksi suolahappoon on, että partikkeleiden pinnalle muodostuu negatiivisesti varattuja sulfaattiesteriryhmiä (-OSO-), jotka hylkivät toisiaan, muodostaen kolloidaalisesti vakaan liuoksen. Mikäli raaka-aine ei ole puhdasta selluloosaa, kuten puuvillaa tai valkaistua puusellua, on se ensin puhdistettava Soxhlet-uutolla, jota seuraavat alkalikäsittely ja valkaisu natriumkloraatilla. Happokäsittelyn jälkeen materiaali hajotetaan mekaanisesti esimerkiksi ultraäänellä tai sonikoimalla.


title: Nanoselluloosa

text: Bakteeriselluloosan tärkeimpänä erona selluloosananofibrilleihin ja -nanokiteisiin on sen valmistustapa: bakteerit valmistavat sitä glukoosista. Tutkituin bakteerilaji on "Acetobacter xylinum", joka tuottaa selluloosaa solun ulkopuolelle. Syntymekanismista johtuen bakteeriselluloosa on hyvin puhdasta, eikä siinä ole epäpuhtauksina hemiselluloosaa ja ligniiniä.


title: Nanoselluloosa

text: Bakteeriselluloosan suurin ongelma on sen korkea hinta, johon ovat syynä bakteerin käyttämän substraatin hinta sekä huono saanto reaktoritilavuuteen nähden. Bakteeriselluloosaa voidaan käyttää esimerkiksi elintarviketeollisuudessa sakeutusaineena ja paperiteollisuudessa sideaineena.


title: Mandinguevuoret

text: Mandinguevuoret () on eroosion kuluttama hiekkakivivuoristo Mandinguen ylängön kaakkoisosassa Malissa.


title: Mandinguevuoret

text: Mandinguevuoret ovat Fouta Djallonin pohjoinen jatke. Ne ulottuvat Guinean rajalta Bamakon ja Koulikoron länsi- ja pohjoispuolelle. Alueen keskikorkeus on 420 metriä merenpinnasta, korkein kohta Famansa 785 metriä ja pinta-ala 24 000 neliökilometriä. Vuoret toimivat Niger ja Senegal -jokien vedenjakajana.


title: Mandinguevuoret

text: Alue kuuluu Sudanin ilmastovyöhykkeeseen. Kasvillisuus on savannia. Vesistöt koostuvat sadekauden jälkeen kuivuvista joista.


title: Mandinguevuoret

text: Mandinguevuoret ovat erikoisine kalliomuodostelmineen, luolineen, vesiputouksineen ja historiallisine kohteineen yksi Malin matkailunähtävyyksistä. Siellä sijaitsee suojeltu metsäalue, jonka pinta-ala on nykyään 10 000 hehtaaria. Matkailun keskuksena toimii Siby.


title: Alexander City

text: Alexander City on kaupunki Tallapoosan piirikunnassa, Alabaman osavaltiossa, Yhdysvalloissa. Kaupungin väkiluku oli vuoden väestönlaskennassa 14 875. Alexander City perustettiin vuonna 1872.


title: Jouko Huotari

text: Jouko Armas Antero (Jussi) Huotari (23. marraskuuta 1918 Nuijamaa – 2004) oli suomalainen jatkosodan aikainen hävittäjälentäjä joka saavutti 17,5 ilmavoittoa 291 sotalennolla vuosina 1941–1944. Siviiliammatiltaan hän on veturinlämmittäjä.


title: Jouko Huotari

text: Huotari tuli Lentolaivue 24:n palvelukseen marraskuun alussa 1940. Hän lensi vuoteen 1943 saakka Brewster F2A-hävittäjillä ja sen jälkeen Messerschmitt Bf 109 G-hävittäjillä. Ilmavoitoista 7,5 tuli Brewster-hävittäjillä lentäessä ja 10 Messerschmitt-hävittäjillä lentäessä.


title: Jouko Huotari

text: Sotien jälkeen Huotari oli ilmavoimien palveluksessa marraskuuhun 1958 saakka. Hän julkaisi muistelmansa vuonna 2003.


title: Josefiina Kilpinen

text: Josefiina Kilpinen (s. 20. lokakuuta 1982 Jyväskylä) on suomalainen uransa päättänyt skicrosslaskija. Hän edusti urallaan Jyväskylän Freestyleseuraa.


title: Josefiina Kilpinen

text: Kilpinen sijoittui Rukan MM-kilpailuissa 2005 skicrossissa yhdeksänneksi.


title: Josefiina Kilpinen

text: Freestylehiihdon maailmancupissa Kilpinen kilpaili ensimmäisen kerran marraskuussa 2002 Tignesissa. Kaudella 2003–2004 hän laski kolme kertaa toiseksi ja sijoittui kauden kokonaistuloksissa neljänneksi. Kaudella 2005–2006 Kilpinen sijoittui kerran kolmanneksi.


title: Catherine Tizard

text: Catherine Anne Tizard, o.s. Maclean (s. 4. huhtikuuta 1931 Auckland, Uusi-Seelanti) on uusiseelantilainen poliitikko, joka toimi urallaan 1983–1990 Aucklandin pormestarina ja 1990–1996 Uuden-Seelannin kenraalikuvernöörinä. Hän oli molemmissa tehtävissä ensimmäinen nainen.


title: Catherine Tizard

text: Catherine Maclean syntyi vuonna 1931 Aucklandissa. Hänen vanhempansa Neil ja Helen Maclean olivat molemmat skottimaahanmuuttajia.


title: Catherine Tizard

text: Catherine menivuonna 1951 naimisiin Bob Tizardin kanssa. Hän opiskeli tuolloin toista vuottaan Aucklandin yliopistossa. He saivat neljä lasta kuuden vuoden aikana. Catherine Tizard lopetti koulun kesken ja jäi hoitamaan kotia, kun hänen miehensä valittiin Uuden-Seelannin parlamenttiin. Bob Tizardin menetettyä paikkansa vuoden 1960 vaaleissa Catherine palasi yliopistoon.


title: Catherine Tizard

text: Catherine Tizard valmistui vuonna 1961 Aucklandin yliopistosta pääaineen eläintiede. Seuraavana vuonna hän pääsi eläintieteen laitokselle osa-aikaiseksi opettajaksi. Virka vakinaistettiin myöhemmin.


title: Catherine Tizard

text: Tizard äänestettiin vuonna 1971 Aucklandin kaupunginvaltuustoon, jossa hän toimi 12 vuoden ajan. Hän työskenteli samaan aikaan edelleen Aucklandin yliopistossa. Vuonna 1983 Tizard valittiin Aucklandin pormestariksi. Hän oli ensimmäinen työväenpuolueen edustaja ja ensimmäinen nainen kyseisessä virassa.


title: Catherine Tizard

text: Tizard oli 1983–1990 Aucklandin pormestarina. Hänet valittiin kahdesti uudelle kaudelle. Hänen aikanaan Auckland kehittyi kansainväliseksi urheilu- ja taidekeskukseksi. Hän ajoi voimakkaasti muun muassa kulttuurikeskus Aotea Centren rakentamista ja vuoden 1990 Kansainyhteisön kisojen järjestämistä.


title: Catherine Tizard

text: Kesken kolmannen kautensa pormestarina Tizardille tarjoittiin paikkaa Uuden-Seelannin kenraalikuvernöörinä. Hänestä tuli ensimmäinen nainenkenraalikuvernöörinä, hän toimi tehtävässä 1990–1996.


title: Scottsboro (Alabama)

text: Scottsboro on kaupunki Jacksonin piirikunnassa, Alabaman osavaltiossa, Yhdysvalloissa. Kaupungin väkiluku oli vuoden väestönlaskennassa 14 770. Scottsboro on Jacksonin piirikunnan hallintokeskus.


title: Lutetiumkloridi

text: Lutetium(III)kloridi (tai lutetiumkloridi) LuCl on harvinaisen maametallin lutetiumin epäorgaaninen yhdiste kloorin kanssa. Se on valkeaa tai väritöntä kiinteää ainetta joka muodostaa kiderakenteeltaan monokliinisiä kiteitä. Yhdiste liukenee veteen ja esiintyy myös kidevedellisenä heksahydraattina LuCl·6HO. Lutetiumkloridi on hieman hygroskooppista.


title: Lutetiumkloridi

text: Puhdasta metallista lutetiumia voidaan valmistaa lämmittämällä lutetiumkloridia yhdessä kalsiumin kanssa:


title: Lutetiumkloridi

text: Lutetiumkloridia käytetään laserkiteiden valmistukseen ja sillä on joitain sovelluksia keramiikassa, erikoislasien valmistuksessa ja valoaineissa.


title: Lutetiumkloridi

text: Lutetiumkloridi ei ole kovin vaarallista ihmiselle vaan vaikutuksiltaan lähinnä ihoa, silmiä ja hengitysteitä ärsyttävää. Yhdisteen akuutiksi myrkyllisyydeksi rotilla on saatu LD50-arvo 315 mg/kg intraperitoneaalisesti ja 7 100 mg/kg suun kautta annosteltuna.


title: Lutetiumjodidi

text: Lutetium(III)jodidi (tai lutetiumjodidi) LuI on harvinaisen maametallin lutetiumin epäorgaaninen yhdiste jodin kanssa. Se on ruskeaa kiinteää ainetta joka muodostaa kiderakenteeltaan samankaltaisia kiteitä kuin vismuttijodidi. Lutetiumjodidi on voimakkaasti hygroskooppista ja imee ilmasta kosteutta muodostaen hydraatteja.


title: Lutetiumjodidi

text: Lutetiumjodidia voidaan valmistaa alkuaineistaan:


title: Lutetiumjodidi

text: tai elohopeajodidin avulla tyhjiössä 500 °C lämpötilassa:


title: Lutetiumjodidi

text: Ceriumilla doupattua lutetiumjodidia on suunniteltu käytettäväksi PET-skannereissa. Lutetiumjodidia voidaan käyttää yhdessä yttriumjodidin ja gadoliniumjodidin kanssa LuI-YI-GdI skintillaattoreissa neutroni- ja gammasäteilyn ilmaisemiseen.


title: Lutetiumfluoridi

text: Lutetium(III)fluoridi (tai lutetiumfluoridi) LuF on harvinaisen maametallin lutetiumin epäorgaaninen yhdiste fluorin kanssa. Se on valkeaa kiinteää ainetta joka muodostaa kiderakenteeltaan ortorombisia kiteitä. Yhdiste ei liukene veteen, mutta liukenee vahvoihin happoihin. Lutetiumfluoridi on hieman hygroskooppista. Ihmiselle aine on myrkyllistä.


title: Lutetiumfluoridi

text: Lutetiumfluoridia voidaan valmistaa lutetiumoksidista tai lutetiumkloridista vetyfluoridin avulla:


title: Lutetiumfluoridi

text: Lutetiumfluoridia käytetään laserkiteiden valmistukseen, etenkin litiumlutetiumfluoridista LiLuF tehtyjen LLF-kiteiden raaka-aineena, ja sillä on joitain sovelluksia keramiikassa, erikoislasien valmistuksessa ja valoaineissa. Sitä on käytetty optiikan ohutkalvosuodattimissa.


title: Lutetiumfluoridi

text: Lutetiumfluoridi ärsyttää ihoa ja on myrkyllistä hengitettynä.


title: Evaristo Carvalho

text: Evaristo Carvalho (s. 22. lokakuuta 1941) on sãotomépríncipeläinen poliitikko ja São Tomé ja Príncipen nykyinen presidentti ja entinen pääministeri, puolustusministeri ja parlamentin puhemies.


title: Evaristo Carvalho

text: Carvalho edustaa Acção Democrática Independente (ADI) -puoluetta, ja on sen varapuheenjohtaja. Hän oli São Tomé ja Príncipen pääministerinä kahteen otteeseen, 7. heinäkuuta 1994 – 25. lokakuuta 1994 ja 26. syyskuuta 2001 – 28. maaliskuuta 2002. Vuosina 2010-2012 hän oli São Tomé ja Príncipen parlamentin puhemies.


title: Evaristo Carvalho

text: Carvalho oli ehdokkaana jo vuoden 2011 presidentinvaaleissa, ja jäi silloin toiseksi saatuaan toisella kierroksella 47,12 prosenttia äänistä. Tuohon aikaan hän oli parlamentin puhemies.


title: Evaristo Carvalho

text: Vuoden 2016 presidentinvaaleissa Evaristo Carvalho sai ensimmäisellä kierroksella lähes puolet äänistä, ja istuva presidentti Manuel Pinto da Costa vain 24,8 %. Pinto da Costa syytti vaaleja vilpillisiksi eikä osallistunut toiselle kierrokselle, joten Evaristo Carvalho valittiin hänen seuraajakseen.


title: Amerikanjatobapuu

text: Amerikanjatobapuu ("Hymenaea courbaril") on puulaji, joka kuuluu laajaan hernekasvien heimoon.


title: Amerikanjatobapuu

text: Arvokkaalla puulla on monta nimeä. Nicaraguassa guapinolina tunnettua puuta kutsutaan englanniksi nimellä “Brazilian cherry”, vaikka puu ei ole millään tavalla sukua kirsikkapuulle. Perun Amazonin alueella puusta käytetään nimeä Azucar huayo ja Brasiliassa Jatobá. Lisäksi se tunnetaan ainakin nimillä “Courbaril”, “West Indian locust”, “Brazilian copal” ja “Amami-gum”. Puun muut kutsumanimet “stinking toe”, “old man’s toe” ja “stinktoe” viittaavat sen hedelmään, koska hedelmälihan tuoksu on sangen outo, vaikkakin liha sinällään on erinomaista ja terveellistä syötävää.


title: Amerikanjatobapuu

text: Puun hedelmä (toisinaan englanniksi myös locust) on ollut tärkeä osa Amerikan alkuperäiskansojen ruoka-valiota. Hajusta huolimatta hedelmä maistuu makealta. Siitä tehdään myös leivontajauhoa ja ”atole” nimistä juomaa. Hedelmälihan ravintoarvo on todella korkea ja se on erinomainen tärkkelyksen ja proteiinin lähde. Tämän hedelmän on todettu myös alentavan verenpainetta, vähentävän sydänverisuonitautien riskiä ja parantavan veren sokeriarvoja. Uusia lääketieteellisiä hyödyntämismahdollisuuksia tutkitaan koko ajan.


title: Amerikanjatobapuu

text: Guapinolin puuaines on todella kovaa ja se arvostetaan korkealle käsityö- ja huonekaluteollisuudessa. Puuta on käytetty paljon myös mm. huonekalujen ja veneiden rakentamisessa. Puun punaruskeat värisävyt höystettynä musta punaisilla raidoilla tekevät siitä hyvin koristeellisen. Tästä syystä puuta käytetään hyvin paljon myös koriste-esineiden valmistuksessa. Guapinol on ylväs ja sateenvarjon mallinen trooppinen kaunotar. Se kasvaa yli 30 metriä korkeaksi ja sitä esiintyy luontaisesti kaikkialla Keski- ja Etelä Amerikassa. Tosin monihyödyllisyytensä vuoksi se alkaa olla hyvinkin uhanalainen laji monilla sen luontaisilla esiintymisalueilla.


title: Georges Urbain

text: Georges Urbain (12. huhtikuuta 1872 – 5. marraskuuta 1938) oli ranskalainen kemisti. Hänet tunnetaan työstään alkuaine luteniumin löytäjänä vuonna 1907 (myös Carl Auer von Welsbach ja Charles James löysivät tämän alkuaineen itsenäisesti, mutta Urbain julkaisi tuloksensa ensimmäisenä). Hän oli eräs 1900-luvun alkupuolen huomattavimmista harvinaisten maametallien ja lantanoidien tutkijoista, joka teki erittäin pitkiä ja perusteellisia kemiallisia kokeita näiden aineiden erottelemiseksi toisistaan. Hän löysi gadoliniumin ferromagneettisuuden. Hänet tunnetaan myös kuvanveistäjänä, säveltäjänä ja taidemaalarina. Urbain opiskeli École supérieure de physique et de chimie industrielles de la ville de Paris yliopistossa (ESPRI Paris) ja hänestä tuli Sorbonnen yliopiston mineralogian professori vuonna 1906, myöhemmin Ranskan tiedeakatemian jäsen sekä Ranskan kemian seuran (Société chimique de France) presidentti.


title: Shane Gersich

text: Shane Gersich (s. 10. heinäkuuta 1996 Chaska, Minnesota, Yhdysvallat) on yhdysvaltalainen jääkiekkoilija, joka edustaa NHL-seura Washington Capitalsin organisaatiota. Hän on Capitalsin viidennen kierroksen varaus .


title: Shane Gersich

text: Gersich varattiin Washington Capitalsiin viidennellä kierroksella 134. pelaajana . Vuosina 2015–2018 Gersich edusti NCAA:ssa Pohjois-Dakotan yliopiston joukkuetta. Hän pelasi kolmen kauden aikana yhteensä 117 ottelua, joissa teki tehot 43+34=77.


title: Shane Gersich

text: Maaliskuussa 2018 Gersich teki kaksivuotisen tulokassopimuksen hänet varanneen Capitalsin kanssa. Gersich teki NHL-debyyttinsä 29. maaliskuuta Capitalsin paidassa ottelussa New York Rangersia vastaan. Hän oli jäällä 8.52 minuuttia, jonka aikana laukoi kolmesti maalia kohti sekä blokkasi kaksi vastustajan laukausta.


title: Amerikanpallokala

text: Amerikanpallokala ("Sphoeroides spengleri") on 30-senttimetrinen jäykkäleukakala. Sitä tavataan Atlantin valtameren länsiosassa, Uudesta-Englannista Brasiliaan. Atlantin itäosaissa sen tilalla on "Sphoeroides marmoratus".


title: Amerikanpallokala

text: Sen elinalue ulottuu matalista rantavesistä 45 metrin syvyyteen. Sitä tavataan meriruohokasvustoissa ja vuorovesipoukamista.


title: Amerikanpallokala

text: Sen tunnistaa kuonon kärjestä pyrstöevän tyveen ulottuvasta tummasta täplärivistä.


title: Tambaoura

text: Tambaoura on etelästä pohjoiseen ulottuva hiekkakiviharjanne Kayesin alueella Malissa. Se muodostaa yhdessä Bamboukin tasangon kanssa Mandinguen ylängön länsiosan. Harjanne päättyy lännessä jyrkkään kalliorinteeseen. Sen länsipuolella sijaitsee Falémén ja itäpuolella Bafingin ja Senegalin jokilaakso.


title: Tambaoura

text: Alueen pinta-ala on 7 330 neliökilometriä. Se kuuluu Sudanin ilmastovyöhykkeeseen. Kasvillisuus on pensas- ja metsäsavannia. Tambaouran kalliorinteellä sijaitsee timanttiesiintymiä. Se on yksi Kéniéban piirin matkailunähtävyyksistä.


title: Sairausvakuutuskortti

text: Sairausvakuutuskortti eli Kela-kortti on Suomessa käytössä oleva henkilökortti, jonka saavat kaikki Suomen sairausvakuutuksen piirissä olevat henkilöt. Kansaneläkelaitos (Kela) lähettää sen kaikille automaattisesti; vauvat saavat Kela-kortin, kun heidän nimensä on viety väestörekisteriin. Korttia näyttämällä saa apteekeissa ja lääkäriasemilla sairausvakuutuskorvauksen kuluista. Maksettava osuus on ainoastaan omavastuuosuus. Korttiin merkitään tieto lääkkeiden erityiskorvausoikeuksista. Jos henkilö muuttaa kokonaan pois Suomesta, hänen tulee palauttaa kortti Kelalle. Korttiin ei merkitä sairausvakuutustietoja.


title: Lutetiumtantalaatti

text: Lutetiumtantalaatti (LuTaO) on harvinaisen maametallin lutetiumin, tantaalin ja hapen epäorgaaninen yhdiste. Se on tihein tunnettu pysyvä valkoinen materiaali (tiheys 9,81 g/cm) Ainoa vielä tiheämpi valkoinen aine on toriumdioksidi (tiheys 10,0 g/cm), mutta se on radioaktiivista mikä merkittävästi haittaa sen käyttöä tekniikassa. Lutetiumtantalaatin kiderakenne on monokliininen (P2/a)


title: Lutetiumtantalaatti

text: Lutetiumtantalaattia on suunniteltu käytettäväksi röntgensäteilyalueen fosforoivana aineena, tosin lutetiumin korkea hinta rajoittaa materiaalin hyödyntämistä. Lutetiumtantalaatissa tapahtuu myös termoluminesenssia, eli se säteilee valoa aineen lämmittämisen jälkeen.


title: Senarica

text: Senarica on kylä Abruzzon alueella keski-Italiassa. Yli kolmensadan asukkaan Senarica oli itsenäinen valtio noin neljän vuosisadan ajan 1700-luvun loppuun asti. Se oli pienin valtio joka pysyi itsenäisenä niin pitkän aikaa.


title: Senarica

text: Senarica ja naapurikylä Poggio Umbricchio saivat itsenäisyyden vuonna 1343 Napolin kuningatar Johannan toimesta, koska kylät olivat puolustautuneet urheasti milanolaisia vihollisia vastaan. Hallintomuodossa Senarcia otti mallia Venetsiasta, ja valtiosta tuli tasavalta, jota johti doge.


title: Senarica

text: Senarcian vaakuna oli hopeinen leijona syömässä samanväristä käärmettä mustalla taustalla. Tätä vaakunaa käytettiin valtion lipussa. Kylän katedraalissa on leijonan jäljennös, jonka yläpuolella on kruunu.


title: Caesalpinia violacea

text: Caesalpinia violacea on hernekasveihin kuuluva tropiikissa kasvava puulaji.


title: Caesalpinia violacea

text: Tämä puulaji tunnetaan Nicaraguassa nimellä Chocuabo (lat. caesalpinia violacea), Kuubassa ja Belizessä Yarua tai Palo de Brazil, Jamaikalla Braziletto ja espanjalaiset kutsuvat sitä nimellä Guaje. Puun latinankielinen nimi violacea tarkoittaa violettia väriä. Puuaineksen väri voi kuitenkin vaihdella paljon, pääasiassa keltaisen ja punertavan välillä.


title: Caesalpinia violacea

text: Caesalpinia -heimoon kuuluu lisäksi noin 200 mutta puulajia. Chocuabo kasvaa noin 20 metriä korkeaksi ja esiintyy kuivilla ja alavilla tasankomailla. Ei juurikaan enää yli 300 metriä merenpinnan yläpuolella.


title: Caesalpinia violacea

text: Chocuabo kasvaa liki aina suorarunkoisena ja sen puuaines on painavaa ja lujaa. Tästä syystä se on erittäin arvostettu rakennuspuu, eräiden lähteiden mukaan kaikkien aikojen paras ratakiskopuu. Paikalliset ihmiset arvostavat puulajia paljon myös polttopuuna, koska se kuivuu nopeasti, palaa erittäin hyvin ja savuaa vähän. Puunlehtiä ja papumaisia siemenkotia käytetään myös karjanrehuna. Puusta saatavaa punaista väriainetta ovat jo Maya-intiaanit käyttäneet kuuluisia punaisia kämmenpohjapiirroksia tehdessään.


title: Caesalpinia violacea

text: Puulaji kuuluu laajaan Fabaceae (hernekasvien) heimoon Hernekasvit


title: Steven Bochco

text: Steven Ronald Bochco (16. joulukuuta 1943 – 1. huhtikuuta 2018) oli yhdysvaltalainen tuottaja ja käsikirjottaja. Hänet tunnettiin televisiosarjojen "Hill Street Blues", "L.A. Law", "Doogie Howser, M.D.", ja "NYPD Blue" luojana. Bochco kuoli leukemiaan 74-vuotiaana 1. huhtikuuta 2018.


title: Sideroxylon capiri

text: Sideroxylon capiri on sapotillakasveihin kuuluva tropiikissa kasvava puulaji.


title: Sideroxylon capiri

text: Uhanalaiseksi käyvällä puulla on monta nimeä. Keski-Amerikassa puusta käytetään nimeä tempisque (lat. "Sideroxylon capiri"), tosin Costa Ricassa puuta kutsutaan myös nimillä danto, danto amarillo ja níspero amarillo. Espanjalaiset kutsuvat puuta nimellä saquaia.


title: Sideroxylon capiri

text: Tempisque on suurehko, suorarunkoinen ja hidaskasvuinen puu ja voi kasvaa 35 metriä korkeaksi. Sen erottaa helposti kuivan kauden aikaan, koska sen vihreys säilyy melkein ympäri vuoden. Lehtien pudotuksen jälkeen uudet puskevat jo kahden viikon sisällä. Tempisque kasvaa koko Keski-Amerikassa aina Meksikon eteläosista Panamaan asti. Puusta on tullut uhanalainen sekä sen kovan ja kestävän puuaineksen johdosta, että sen vaikean luonnollisen lisääntymisen johdosta. Marjojen tippuessa maahan ne alkavat maatumaan nopeasti niiden korkean tärkkelyspitoisuuden vuoksi. Ennen kuin siemen ehtii itämään, ne ovat yleensä jo pilaantuneet. Jos marjan saa otettua suoraan puusta tai juuri pudonneena, sen päällimmäisen kerroksen alta paljastuu noin 2 cm halkaisijaltaan oleva täydellisen pyöreä ja kova siemen. Maaseudulla lapset leikkivät edelleen näillä siemenillä marmorikuulien sijasta.


title: Sideroxylon capiri

text: Puun runko, oksat ja lehdet sisältävät valkoista mahlaa, joka suojaa sitä hyönteisiä vastaan. Kun mahla joutuu kosketuksiin ilman kanssa, se kovettuu ja aiheuttaa sitä syöneelle hyönteiselle halvauksen. Puuaines on erittäin kovaa, eikä se maadu helposti edes kosteissa olosuhteissa. Tästä syystä sitä on käytetty rakennusmateriaalina mm. laitureissa, silloissa, ratapölkyissä, erilaisissa tolpissa ja lattioissa.


title: Sideroxylon capiri

text: Puulaji kuuluu Sapotaceae-heimoon. Tähän heimoon kuuluu useita muitakin trooppisia puulajeja, joita arvostetaan paikallisesti niin makeiden hedelmien kuin niistä saatavan laadukkaan puutavaran vuoksi, kuten esimerkiksi Nispero ("Manilkara zapota").


title: Helena Suková

text: Helena Suková (s. 23. helmikuuta 1965 Praha, Tšekkoslovakia) on ammattilaisuransa lopettanut tšekkiläinen tennispelaaja. Hän sijoittui kaksinpelissä parhaimmillaan WTA-listan neljännelle sijalle maaliskuussa 1985. Nelinpelissä hän saavutti maailmanlistan ykkössijan helmikuussa 1990. Hän voitti urallaan 14 Grand Slam -turnausta, joista yhdeksän nelinpelissä ja viisi sekanelinpelissä.


title: Helena Suková

text: Hänen äitinsä Věra Suková pelasi Wimbledonin kaksinpelin loppuottelussa vuonna 1962. Hänen veljensä Cyril Suk pelasi myös tennistä, ja hän voitti Helenan kanssa kolme sekanelinpeliturnausta Grand Slameissa.


title: Helena Suková

text: Vuonna 2018 Suková valittiin Tennis Hall of Fameen.


title: Pontiac Montana

text: Pontiac Montana on tila-auto, jota yhdysvaltalainen General Motors valmisti vuosina 1997–2010. Sitä markkinoitiin Pontiac -brändin alla. Ennen vuotta 1997, auton nimi oli Pontiac Trans Sport. Sitä valmistettiin Doraville Assembly -tehtaalla, Doravillessä, Georgian osavaltiossa, Yhdysvalloissa.


title: Risto Kuusava

text: Risto Iisakki Kuusava (1. tammikuuta 1916 Uusikaupunki – 29. kesäkuuta 1942 Peninsaari, Suomenlahti) oli suomalainen jatkosodan aikana kaatunut lentäjä ja runoilija.


title: Risto Kuusava

text: Raumalla asunut Kuusava palveli jatkosodan aikana luutnanttina Lentolaivue 42:ssa. Hänen ohjaamansa Bristol Blenheim-pommikone BL-132 sai kesäkuun lopulla 1942 osuman Suomenlahdella Peninsaaren lähellä ja syöksyi mereen miehistöineen.


title: Risto Kuusava

text: Matti Hämäläinen toimitti vuonna 2001 Risto Kuusavan kirjeistä ja päiväkirjasta sekä aikalaisten muistitiedoista teoksen "Risto Kuusava : Meren ja taivaan runoilija". Kirjaan valittiin Kuusavan runotuotannosta 34 runoa. Kuusavan runoja on esitetty myös radiossa Tämän runon haluaisin kuulla-ohjelmassa. Vuonna 2014 Kauhava Big Band toteutti Kauhavan Lentosotakoulun ykköshallissa esitetyn "Lentäjän tie" -konsertin jonka juonnot pohjautuivat Kuusavan päiväkirjamerkintöihin ja kirjeisiin.


title: Matti Hämäläinen

text: Matti Hämäläinen (s. 1957) on suomalainen ilmailu- ja sotahistoriasta kirjoittava sotakirjailija.


title: Argyresthia

text:
Argyresthia on kehrääjäkoimaisten ("Yponomeutoidea") yläheimoon kuuluva perhossuku. Ne ovat pieniä perhosia, joilla on hento ruumis ja kapeat, suipot, pitkäripsiset siivet.
Etusiivet usein kirkaskiiltoisia, yhdenvärisiä, milloin vaaleamman milloin tummemman kirjavia.


title: BMW X7

text:
BMW X7 on saksalaisen BMW:n tuleva isokokoinen crossover-tyyppinen automalli, jonka odotetaan tulevan markkinoille vuonna 2019.
X7:n konseptimalli esiteltiin Frankfurtin autonäyttelyssä syksyllä 2017.


title: Paul Nehlen

text: Paul Nehlen on amerikkalainen republikaaninen vaaliehdokas, joka on kampanjoillaan herättänyt valtakunnallista huomiota. Hän on pyrkinyt kaksi kertaa esivaaleissa republikaanien ehdokkaaksi Yhdysvaltain kongressiin.


title: Paul Nehlen

text: Media on kuvannut Nehleniä alt-rightin, antisemitismin, valkoisen nationalismin ja valkoisen ylivallan kannattajaksi.


title: Paul Nehlen

text: Nehlen oli Paul Ryanin vastaehdokas vuoden 2016 kongressivaalien esivaalissa republikaanien ehdokkaaksi Yhdysvaltain edustajainhuoneeseen Wisconsinin 1. kongressipiiristä. Asettuessaan ehdolle hän sanoi olevansa teekutsuliikkeen linjoilla ja että Ryan oli pettänyt konservatiivit. Nehlen oli aiemmin tukenut Ryanin kampanjoita, mutta kertoi nyt kokevansa itsensä, vaalipiirinsä ja maansa petetyksi, koska Ryan tuki valtion liiallisia menoja, laitonta maahanmuuttoa ja tuontityövoimaa sekä kannatti ”työpaikkoja tappavaa” Trans-Pacific Partnership -vapaakauppasopimusta. Tukensa Nehlenille osoittivat Breitbart, Laura Ingraham ja Sarah Palin. Hän sai esivaalissa 10 864 ääntä eli 15,92 prosenttia äänistä ja Ryan valittiin puolueen ehdokkaaksi vaalipiirissä.


title: Paul Nehlen

text: Nehlen osallistui Roy Mooren vaalikampanjaan Yhdysvaltain senaatin täytevaaleissa 2017, joissa valittiin senaattori Yhdysvaltain senaattiin Alabamasta. Hän kertoi tukeneensa Mooren kampanjaa ”kuusinumeroisella summalla”. Nehlen myös piti puheen Mooren vaalitilaisuudessa Midland Cityssä 7. joulukuuta 2017.


title: Paul Nehlen

text: Joulukuussa 2017 Nehlen kertoi lukevansa antisemitistisenä pidettyä "The Culture of Critique" -kirjaa ja käytti twiiteissään #ItsOkayToBeWhite -aihetunnistetta. Hän myös käytti antisemitistisinä pidettyjä kolminkertaisia sulkuja syyttäessään juutalaista Ari Cohnia siitä, että tämä oli Nehlenin mielestä teeskennellyt olleensa valkoinen aloittaakseen häntä vastaan rotusodan. Tämän jälkeen Breitbart ja Nehleniä siihen asti tukenut Steve Bannon vetivät häneltä tukensa. Nehlenin kirjoittamat tekstit otettiin pois Breitbartin verkkosivuilta ja lehden toimittaja Joel Pollak ilmoitti, ettei lehti tue Nehleniä, joka oli tehnyt itse itsensä kelpaamattomaksi. Lehti ei kuitenkaan erikseen irtisanoutunut hänestä eikä Breitbart eikä Bannon kumpikaan vastaneet kysymyksiin. Bannonin avustaja Arthur Schwartzin mukaan päätös lopettaa välit Nehleniin tehtiin sen jälkeen, kun hän oli aiemmin samassa kuussa vieraillut valkonationalistisessa podcastissa. Helmikuussa 2018 Twitter ilmoitti jäädyttäneensä Nehlenin Twitter-tilin pysyvästi toistuvien käyttöehtorikkomusten vuoksi.


title: Paul Nehlen

text: Nehlen on uudelleen ehdolla republikaanien esivaalissa vuoden 2018 kongressivaaleihin.


title: Paul Nehlen

text: Ammatikseen Nehlen toimii liike-elämässä veden suodatukseen ja desinfiointiteknologiaan liittyväss teollisuudessa. Hänellä on alan teknologiasta useita patentteja.


title: Paul Nehlen

text: Nehlen asuu vaimonsa kanssa Wisconsinin Delavanissa.


title: Anne Kalliomäki

text: Anne Kalliomäki on suomalainen tarinallistamisen asiantuntija, tietokirjailija ja Tarinakone-yrityksen yrittäjä. Koulutukseltaan hän on filosofian maisteri.


title: Anne Kalliomäki

text: Kalliomäki on audiovisuaalisen markkinoinnin merkonomi ja mediatuottaja ja teki "ensimmäisen uransa" erilaisissa työtehtävissä televisio- ja elokuvatuotannoissa. Hän oli tekemässä ohjelmia kotimaisille tv-kanaville, esimerkiksi Ylellä. Hän oli tekemässä muun muassa Heinähattu ja Vilttitossu -elokuvaa, Noriko Showta, Innoa ja Big Brotheria. Kolmenkympin kriisin seurauksena hän haki Jyväskylän yliopiston kirjoittamisen maisteriohjelmaan ja alkoi yrittäjäksi. Tarinakone on perustettu vuonna 2008. Yrityksen asiakkaita ovat erityisesti matkailuyritykset.


title: Anne Kalliomäki

text: Aikalaisen mukaan hän on tarinallistamisen pioneeri Suomessa. Työssään hän suunnittelee yrityksille muun muassa palveluiden tarinakäsikirjoituksia, joissa yrityksen tarjoaman palvelun eri vaiheet sidotaan yhdeksi tarinaksi. Käytännössä tarina näkyy esimerkiksi yrityksen tuotteissa, työasuissa ja sen järjestämissä tapahtumissa. Kalliomäki on luonut tarinan esimerkiksi Rovaniemellä sijaitsevaan Lumiukkomaailmaan.


title: Anne Kalliomäki

text: Kalliomäki kirjoitti palveluiden tarinalähtöisestä konseptoinnista Satu Miettisen toimittamaan "Palvelumuotoilu: uusia menetelmiä käyttäjätiedon hankintaan ja hyödyntämiseen" -kirjaan, joka ilmestyi vuonna 2011.


title: Anne Kalliomäki

text: Kalliomäki julkaisi kirjansa Tarinallistaminen vuonna 2014. Kirjassa esitellään tarinalähtöisen palvelumuotoilun periaatteet ja annetaan ohjeita palveluiden tarinallistamiseen. Kirja sai Hopeasulka-tunnustuksen Kultasulka 2015 -kilpailussa, jonka järjestäjinä toimivat Markkinointiviestinnän Toimistojen Liitto (MTL) ja viestintätoimisto Manifesto.


title: Anne Kalliomäki

text: Vuonna 2016 Kalliomäki kirjoitti elämystalouden uudesta ammatista, tarinallistajasta, Jyväskylän yliopiston Nykykulttuurin tutkimuskeskuksen julkaisuun "Elämykset kulttuurina ja kulttuuri elämyksinä".


title: Isuzu Ascender

text: Isuzu Ascender on katumaasturi, jota General Motors valmisti Isuzulle. Seitsenpaikkainen malli esiteltiin vuonna 2003, ja se korvasi Isuzu Trooperin. Viisipaikkainen Asceder esiteltiin seuraavana vuonna, se korvasi Isuzu Rodeon ja Axiomin.


title: Valde Hämäläinen

text: Valde Hämäläinen (1910 – 1992) oli suomalainen opettaja ja sotakirjailija. Hän oli kotoisin Joroisista ja toimi kansakoulunopettajana.


title: Valde Hämäläinen

text: Vänrikki Valde Hämäläinen osallistui talvisotaan JR 7:n panssarintorjuntakomppaniassa. Hänen joukkueensa tuhosi Summan ja Viipurin taisteluiden aikana 91 panssarivaunua. Jatkosodan aikana kapteeniksi ylennyt Hämäläinen oli mukana Tyrjän mottitaisteluissa ja sitten tammikuusta 1942 alkaen Siiranmäellä. Hämäläinen haavoittui vakavasti Siiranmäen torjuntataisteluissa kesäkuussa 1944.


title: Isuzu Axiom

text: Isuzu Axiom on katumaasturi, jota japanilainen Isuzu valmisti 2001–2004 Lafayettessä, Indianan osavaltiossa. Sitä myytiin Yhdysvalloissa ja Costa Ricalla.


title: Tarinallistaminen

text: Tarinallistaminen on Anne Kalliomäen vuonna 2014 ilmestynyt kirja. Se sai Hopeasulka-tunnustuksen Kultasulka 2015 -kilpailussa, jonka järjestäjinä toimivat Markkinointiviestinnän Toimistojen Liitto (MTL) ja viestintätoimisto Manifesto.


title: Tarinallistaminen

text:
Kirjassa esitellään tarinalähtöisen palvelumuotoilun periaatteet ja annetaan ohjeita palveluiden tarinallistamiseen. Kirjan yritysesimerkkeinä on muun muassa Vincit, Zen Robotics ja Hullu Poro ja siihen on haastateltu muun muassa sisältöstrategi Kristina Halvorsonia, Lapin yliopiston professori Satu Miettistä, Oskar Korkmania ja Petra Tarjannetta, joka toimi myös kirjan mentorina.
Kirjan sisällysluettelo


title: Henri Louis Le Chatelier

text: Henri Louis Le Chatelier (8. lokakuuta 1850 Pariisi – 17. syyskuuta 1936 Miribel-les-Échelles) oli ranskalainen kemisti. Le Chatelier tunnetaan nimeään kantavasta Le Châtelier’n periaateesta, jonka avulla voidaan ennustaa kemiallisen reaktion suuntaa, kun reaktion tasapainoa häiritään.


title: Henri Louis Le Chatelier

text: Henri Louis Le Chatelier syntyi lokakuussa 1850 kuusilapsisen perheen esikoisena. Hän suoritti alemmat tutkinnot vuonna 1867 ja 1868 Collège Rollinissa Pariisissa. Vuonna 1869 Henri aloitti opinnot École polytechniquessa. Vuotta myöhemmin hän aloitti kaivosteollisuuden opinnot École des Minesissa, josta valmistui kolme vuotta myöhemmin. Oltuaan eri kaivoksilla kaivosinsinöörinä muutaman vuoden, hän palasi École des Minesiin opettajaksi vuonna 1877. Ernest-François Mallardin alaisuudessa hän aloitti räjähteisiin keskittyvän tutkimuksen. Le Chatelier väitteli vuonna 1887 Sorbonnen yliopistossa hydraulisista sidosmateriaaleista. Vuonna 1884 hän esitti tunnetun nimeään kantavan periaatteen, jonka mukaan kemiallinen tasapainoreaktio pyrkii vastustamaan muutosta, jos sen tasapainoa häiritään. Tämän löydön jälkeen hän keskittyi tutkimaan termodynamiikan hyödyntämistä teollisuudessa. Vuonna 1887 hän sai professuurin École des Minesista oltuaan ensin lehtorina École Polytechniquessa.


title: Susana Díaz

text: Susana Díaz Pacheco (s. 18. lokakuuta 1974 Sevilla) on espanjalainen poliitikko.


title: Susana Díaz

text: Susana Díaz on Andalusian itsehallintoalueen johtaja ja alueellisen Andalusian sosialistisen työväenpuolueen (PSOE-A) pääsihteeri. Díaz on suorittanut oikeustieteen lisensiaatin tutkinnon Sevillan yliopistossa.


title: Jan Nyberg

text: Jan-Anders Nyberg on suomalainen opettaja sekä muusikko, joka tuli julkisuuteen vuonna 2018 taiteilijanimellä MC Musaope.


title: Jan Nyberg

text: Nyberg toimii musiikinopettajana Vantaankosken peruskoulussa. Nyberg on suorittanut musiikin maisterin tutkinnon Taideyliopiston Sibelius-Akatemiassa.


title: Jan Nyberg

text: Jan Nyberg nousi julkisuuteen vuonna 2018 julkaistuaan YouTube-videopalvelussa videon "Ope räppää aamunavauksessa" jossa hän räppäsi Kalevalan päivän aamunavauksessa yhdysvaltalaisen Dr. Dre:n kappaleen "Still D.R.E" suomalaisin sanoin, jotka liittyivät Kalevalan päivään.


title: Jan Nyberg

text: Video levisi nopeasti ja saavutti yli 440 000 katselukertaa. Useat uutismediat kuten Vantaan sanomat, Ilta-sanomat ja Yle huomioivat Nybergin räpin. Nybergin YouTube-kanava saavutti alle kuukaudessa miljoona näyttökertaa ja yli 20 000 tilaajaa.


title: Jan Nyberg

text: Nyberg on toiminut aiemmin freelancer-pianistina eri yhtyeissä ja artistien kanssa. Kaudella 2017-2018 muodostelmaluistelujoukkoe Team Unique luisteli Nybergin sävellykseen ""Nocturne"" kauden lyhytohjelman. Nyberg säveltää ja kirjoittaa itse omat kappaleensa. Nyberg myös tuottaa itse musiikkivideonsa.


title: Jan Nyberg

text: Nybergin "Elämän ensiaskeleet" -kappale oli ensimmäinen kaupallisessa yhteistyössä tuotettu video, joka tehtiin Sanoma Media Finlandin ja Aku Ankka -lehden kanssa.


title: Jan Nyberg

text: Nybergin ensimmäinen live-esiintyminen MC Musaope -nimen alla tapahtui 19.5 Vantaan Kivistössä järjestetyssä Kytke-festivaalissa.


title: Jan Nyberg

text: 27. heinäkuuta Nyberg julkaisi kappaleen "Kesäunelmaa" joka oli hänen ensimmäinen kappale Spotify musiikkipalvelussa.


title: Jan Nyberg

text: 3. tammikuuta 2019 Nyberg julkaisi kappaleen nimeltä "Viimeinen" ja ilmoitti lopettavansa musiikin tekemisen. Noin 10 kuukautta kestäneen uran aikana Nyberg sai yli 1,6 miljoonaa katselukertaa kappaleillansa.


title: Jan Nyberg

text: Nyberg on naimisissa ja hänellä on kaksi lasta.


title: Marijke Mars

text: Marijke Elizabeth Mars (s. , Yhdysvallat) on yhdysvaltalainen perijätär, ja miljardööri.


title: Marijke Mars

text: Maaliskuussa 2018 yhdysvaltalainen talousjulkaisu Forbes luokiteli hänet miljardöörilistallaan jaetulle sijalle maailman 296. rikkaimmaksi ihmiseksi ja 30. rikkaimmaksi naiseksi. Tuolloin hänen omistustensa arvo oli 5,9 miljardia dollaria. Tämä vastasi noin 8 prosentin osuutta hänen isoisoisänsä Frank C. Marsin perustamasta, nykyään erityisesti makeisia, elintarvikkeita ja eläinruokaa tuottavasta Mars-elintarvikekonsernista. Hänellä on kolme siskoa (Pamela Mars-Wright, Valerie Mars ja Victoria Mars), joilla kullakin on vastaava omistusosuus Mars-yhtiöstä.


title: Emily Warren Roebling

text: Emily Warren Roebling (23. syyskuuta 1843 Cold Spring, New York, Yhdysvallat – 28. helmikuuta 1903 Trenton, New Jersey, Yhdysvallat) oli yhdysvaltalaisen rakennusinsinöörin Washington Roeblingin vaimo. Washington Roebling sai valvottavakseen Brooklynin sillan ("Brooklyn Bridge") rakennustyöt, mutta sairastui vuonna 1872 sukeltajantautiin kasuunin rakentamisen yhteydessä ja joutui vuodepotilaaksi. Emily Warren Roeblingista tuli aluksi miehensä sihteeri ja viestinvälittäjä. Kun Washington Roebling opetti hänelle edistynyttä matematiikkaa, Warren Roeblingista tuli käytännössä hänen epävirallinen sijaisensa, kunnes silta avattiin vuonna 1883. Häntä pidetään koulutuksensa epävirallisuudesta huolimatta ensimmäisenä naispuolisena insinöörinä.


title: Emily Warren Roebling

text: Emily Warren syntyi 23. syyskuuta 1843 Cold Springin kylässä New Yorkin osavaltiossa. Hän oli lainsäätäjä Sylvanus Warrenin ja hänen vaimonsa Phebe Lickley Warrenin 12 lapsesta toiseksi nuorin. Warren kävi teini-ikäisenä Washingtonissa Georgetown Academya, jossa hän opiskeli talous- ja käsitöiden lisäksi muun muassa historiaa, tähtitiedettä, ranskaa ja algebraa.


title: Emily Warren Roebling

text: Warren tapasi vuonna 1864 tulevan miehensä rakennusinsinööri Washington A. Roeblingin veljensä G. K. Warrenin kautta. Roebling oli sisällissodassa kenraali, ja G. K. Warren oli hänen alaisensa. Roeblingin isä oli riippusiltojen suunnittelijana tunnettu saksalais-yhdysvaltalainen insinööri John A. Roebling. Washington Roebling ja Emily Warren menivät naimisiin vuonna 1865 ja lähtivät pian Eurooppaan, jossa Roebling tutustui kasuuneihin, paineilmalla täytettyihin vesitiiviisiin rakennelmiin, joiden avulla rakennustöitä voitiin tehdä jokien pohjassa. Pariskunnan ainoa lapsi, John A. Roebling II, syntyi Euroopan-matkan aikana Mülhausenissa 21. marraskuuta 1867.


title: Emily Warren Roebling

text: Roeblingit palasivat Yhdysvaltoihin, jossa John A. Roebling oli saanut valvottavakseen Brooklyn Bridgen (tunnettiin aluksi nimellä Great East River Bridge) rakennustyöt. Hänen jalkansa jäi laiturin ja proomun väliin, kun rakennustyöt olivat olleet vasta muutaman päivän käynnissä. Hän sairastui jäykkäkouristukseen ja kuoli vajaan kuukauden kuluttua. Rakennustyöt jäivät Washington Roeblingin vastuulle. Hän kuitenkin sairastui vuonna 1872 sukeltajantautiin ollessaan mukana rakentamassa kasuunia, jonka pohja oli 24 metriä vedenpinnan alapuolella. Roebling halvaantui taudin seurauksena lähes kokonaan, ja hänestä tuli osittain sokea ja kuuro. Warren Roebling oli ainoa, joka kykeni kommunikoimaan hänen kanssaan, ja niinpä hänestä tuli miehensä avustaja.


title: Emily Warren Roebling

text: Aluksi Warren Roeblingin tehtävä oli lähinnä huolehtia miehestään ja vakuuttaa julkisuuteen miehensä olevan kunnossa ja sillan rakentamisen etenevän suunnitellusti. Kunnon heikentyessä Roebling ei enää päässyt poistumaan kotoa, niinpä Warren Roebling valvoi työmaata hänen puolestaan. Valvonnan helpottamiseksi Roebling kirjoitti vaimolleen kattavat ja tarkat ohjeet siitä, miten silta tuli rakentaa. Lisäksi hän opetti Warren Roeblingille edistynyttä matematiikkaa, kuten ketjukäyriä, lujuusoppia, rasitusanalyysejä, sillan mittoja ja vaijerirakenteita. Warren Roebling oli käytännössä miehensä sijainen Brooklyn Bridgen pääinsinöörinä vuoteen 1883 asti, jolloin silta valmistui.


title: Emily Warren Roebling

text: Brooklyn Bridgen avajaisissa 24. toukokuuta 1883 Warren Roebling kulki presidentti Chester A. Arthurin kanssa sillan yli. Kongressin jäsen Abram Hewitt mainitsi puheessaan Warren Roeblingin osuuden sillan rakentamisessa. Hän sanoi sillan olevan ”ikuinen monumentti naisen uhrautuvalle omistautumiselle ja hänen kyvykkyydelleen siihen korkeampaan koulutukseen, josta hänet niin pitkäksi aikaa on suljettu pois”, ja hänen mukaansa ”rouva Emily Warren Roeblingin nimi tullaan erottamattomasti liittämään kaikkiin ihailtaviin piirteisiin ihmisluonnossa ja rakentamistaidon maailmassa”. Warren Roeblingin nimi on ylimpänä sillan rakentajille omistetussa muistolaatassa, jossa on nimeltä mainittu hänen lisäkseen Washington ja John A. Roebling.


title: Emily Warren Roebling

text: Sillan valmistuttua Roeblingit muuttivat Trentoniin New Jerseyyn, jossa Warren Roebling valvoi heidän kotinsa rakentamista. Hän vietti vilkasta seurapiirielämää, ja hän oli mukana Daughters of the American Revolution- ja The Huguenot Society of America -järjestöissä sekä muissa kansalaisjärjestöissä. Warren Roebling matkusteli paljon. Hän osallistui vuonna 1894 Nikolai II:n kruunajaisiin, ja hänet esiteltiin Lontoossa vuonna 1896 kuningatar Viktorialle. Hän toimi myös sekä sairaanhoitajana että rakennustöiden valvojana Long Islandille perustetulla leirillä, jonne majoitettiin Espanjan–Yhdysvaltain sodasta palanneita sotilaita.


title: Emily Warren Roebling

text: Emily Warren Roebling kuoli 28. helmikuuta 1903 kotonaan Trentonissa mahasyöpään.


title: Expedition Robinson

text: Expedition Robinson tai lyhyemmin Robinson on ruotsalainen reality-ohjelma, jota lähetettiin Ruotsin televisiossa vuosina 1997–2004 SVT:llä, 2004–2005 TV3:lla sekä 2009–2012 TV4:llä. Kuudestoista kausi tuotettiin marraskuussa 2014 Sjuanilla, joka on TV4:n sisarkanava. Kausi näytettiin myöhemmin keväällä 2015. Ohjelmassa asutaan autiolla trooppisella saarella ja kilpaillaan. Kaksi tai useampi joukkue kohtaa toisensa erilaisissa kilpailuissa. Hävinnyt joukkue joutuu heimoneuvostoon, jossa joukkue äänestää pois yhden jäsenen. Vuonna 1998 voittajajoukkue äänesti pois yhden häviäjäjoukkueesta. Kilpailun voittaja saa niin kutsutun Robinson-patsaan ja tietyn rahasumman.


title: Expedition Robinson

text: Englantilainen Charlie Parsons loi formaatin, mutta mikään englantilainen tv-kanava tai tuotantoyhtiö ei uskonut ideaan. Ruotsalainen tuotantoyhtiö Strix Television kuitenkin uskoi siihen, ja siitä tuli ensimmäinen ohjelmaa tuottanut yhtiö. Robinsonista tuli nopeasti hyvin suosittu, ja se on nykyään Ruotsin suosituin tv-ohjelma kautta aikojen. Ohjelmaa on tuotettu myös Unkarissa, Turkissa, Belgiassa, Tanskassa, Virossa, Suomessa, Ranskassa, Kreikassa, Israelissa, Latviassa, Liettuassa, Alankomaissa, Norjassa, Puolassa, Venäjällä, Saksassa, Romaniassa ja Yhdysvalloissa. Yhdessä Big Brotherin kanssa Expedition Robinson -konsepti on kansainvälisesti laajimmalle levinnein realitysarja.


title: Expedition Robinson

text: Ensimmäisen tunnusmusiikin sävelsi Jon Rekdal. TV3:lla käytetyn tunnusmusiikin sävelsivät Mikael Anderfjärd ja Andreas Nordqvist. Suurin osa ohjelman aikana käytetystä musiikista otettiin elokuvasta "The Rock" (1996). Kun TV4 alkoi lähettää Robinsonia keväällä 2009, tunnusmusiikista vastasi Snowdrop-yhtye. Ennen TV4:n ensimmäistä kautta Dead by April -yhtye otti vastuun trailerin musiikista, ja kun TV4 näytti Robinsonia syksyllä 2009 oli Corroded-yhtye vastuussa trailerin musiikista.


title: Expedition Robinson

text: Siniša Savija (syntynyt 1963, kuollut 11. heinäkuuta 1997 Norrköpingissä) oli ensimmäinen kilpailija, joka äänestettiin ulos Robinsonista. Tultuaan kotiin Norrköpingiin hän teki itsemurhan makaamalla junaraiteilla ja antamalla junan ajaa ylitseen. Muutama päivä ennen ensi-iltaa Savijaksen leski, Nermina Savija, pyysi lakimiehensä kautta että ohjelma lopetettaisiin sillä säännöt aiheuttivat kuolemantapauksen. SVT kieltäytyi ja näytti sarjan katsojien protesteista huolimatta. Lehdistö syytti Robinsonia fasistisuudesta ja kiusaamisesta.


title: Expedition Robinson

text: Viidennentoista kauden aikana osallistuja Robert Andersson, jota myös Robinson-Robbaniksi kutsuttiin, löi maailmanennätyksen pisimmästä ajasta autiolla saarella vietettynä sarjan kuvausten aikana. Aikaisempi maailmanennätys oli 117 päivää, minkä Andersson onnistui lyömään vietettyään 27 päivää saarella kaudella 15. Andersson on siis istunut autiolla saarella 125 päivää, yli neljän tuotantokauden aikana.


title: Jenni Janakka

text: Jenni Janakka (ent. Utriainen, s. 1986 Parkano) on suomalainen kirjoittaja ja puhetaiteilija.


title: Jenni Janakka

text: Syksyllä 2017 Janakka lanseerasi Röyhkeyskoulu-nimisen luentomuotoisen tapahtumakonseptin. Bloginsa lisäksi Janakka on käsikirjoittanut Nelosen televisiosarjaa Hyvät ja huonot uutiset. Hän jätti reilu pari vuotta sitten vakituisen työnsä myyntiedustajana ja ryhtyi vapaaksi taiteilijaksi.


title: Jenni Janakka

text: Janakka on näytellyt 10-vuotiaasta alkaen. Hän on Helsingin kellariteatterin jäsen, käynyt Voionmaan opiston elokuvanäyttelijäkoulun. Janakka on näytellyt elokuvissa 8 pallo, Vares Huhtikuun tytöt, Luokkakokous sekä televisiosarjoissa Pelimies, Koukussa ja Nymfit. Janakka oli laulajana tyttöbändissä Snakebutterfly.


title: Jenni Janakka

text: Janakan isä on keihäänheittäjä Esa Utriainen ja sisko keihäänheittäjä Sanni Utriainen. Nykyisin Janakka asuu Helsingin Kalliossa.


title: Paula Moilanen

text: Paula Moilanen (s. 13. maaliskuuta 1940 Lohtaja) on suomalainen kirjailija. Hän on ollut päätyönään opettaja mutta kirjoittanut oppikirjoja ja lasten ja nuorten tietokirjoja. Hänen koulutuksensa on luoviin aineisiin erikoistunut luokanopettaja.


title: Paula Moilanen

text: "Lehmäkirja" on palkittu tiedonjulkistamisen valtionpalkinnolla. Tietopöllö-palkinnon perusteluissa vuonna 2015 hänen kirjoittamiaan lasten ja nuorten tietokirjoja arvostettiin korkeatasoisiksi: ”Moilanen on kirjoittanut viisi korkeatasoista lasten ja nuorten tietokirjaa. Vaikka lista ei ole pitkä, se on sitäkin ansiokkaampi. Moilanen on tuonut tarkkaa taustatyötä vaativaa tietoa eläväksi tavalla, joka saa lasten lisäksi myös aikuisen ja isovanhemmat tarttumaan kirjaan”.


title: Arkadia-halli

text: Arkadia-halli on Nurmijärvellä, Klaukkalan taajamassa sijaitseva sisäliikuntahalli, joka soveltuu mm. salibandyn ja koripallon pelaamiseen. Halli on rakennettu Arkadian yhteislyseon yhteyteen ja avattu käyttöön talvella 2018. Halli on nurmijärveläisen salibandyseuran SB-Pro kotiareena.


title: Valerie Mars

text: Valerie Anne Mars (s. , Yhdysvallat) on yhdysvaltalainen Mars-konsernin yritysjohtaja, perijätär ja miljardööri. Hän on makeis- ja elintarvikekonserni Mars Inc.:n kehityksestä vastaava varatoimitusjohtaja. Vuodesta 2014 lähtien hän on toiminut Fiat Chrysler Automobiles -konsernin hallituksen jäsenenä ja toimii myös Ahlstrom-Munksjön hallituksessa.


title: Valerie Mars

text: Maaliskuussa 2018 yhdysvaltalainen talousjulkaisu Forbes luokiteli hänet miljardöörilistallaan jaetulle sijalle maailman 296. rikkaimmaksi ihmiseksi ja 30. rikkaimmaksi naiseksi. Tuolloin hänen omistustensa arvo oli 5,9 miljardia dollaria. Tämä vastasi noin 8 prosentin osuutta hänen isoisoisänsä Frank C. Marsin perustamasta, nykyään erityisesti makeisia, elintarvikkeita ja eläinruokaa tuottavasta Mars-elintarvikekonsernista. Omistusosuuden hän peri isänsä Forrest Mars nuoremman (1931–2016) kuoltua. Hänellä on kolme siskoa (Marijke Mars, Pamela Mars-Wright ja Victoria Mars), joilla kullakin on vastaava miljardiluokan omistusosuus Mars-yhtiöstä.


title: Poggio Umbricchio

text: Poggio Umbricchio on Crognaleton frazzio Teramon provinssissa Abruzzon alueella Italiassa.


title: Poggio Umbricchio

text: Poggio Umbricchio sai itsenäisyyden samaan aikaan Senarican kanssa.


title: Clara Immerwahr

text: Clara Immerwahr (21. kesäkuuta 1870 Polkendorf, Preussin kuningaskunta – 2. toukokuuta 1915 Dahlem, Saksan keisarikunta) oli saksalainen kemisti. Hän oli ensimmäinen nainen, josta tuli Saksassa kemian tohtori. Hän opiskeli Breslaun yliopistossa kuunteluoppilaana, mutta Richard Abegg ohjasi silti hänen väitöstyön pariin ja julkaisi tämän kanssa myös tutkielman. Clara oli naimisissa Nobel-palkitun kemistin Fritz Haberin kanssa.


title: Clara Immerwahr

text: Clara Immerwahr syntyi vuonna 1870 Polkendorffin maatilalla lähellä Breslauta. Hänen isänsä Philipp oli kemisti, joka oli siirtynyt maanviljelijäksi tehdashankkeensa epäonnistuttua. Claran äiti oli Anne Korn. Clara oli nuorin neljästä sisaruksesta.


title: Clara Immerwahr

text: Immerwahrien tyttölapset saivat alkuun koulutuksensa yksitysopettajilta, mutta vuodesta 1877 kaikki kolme alkoivat käydä heidän isoäitinsä taloon perustettua tyttökoulua. Clara oli innokas koululainen ja halusi seurata veljeään tieteelliselle uralle. Paul oli jo yliopistossa, kun hänen sisaruksensa vasta valmistuivat peruskoulusta.


title: Clara Immerwahr

text: Clara Immerwahr valmistui 22-vuotiaana Höhere Mädchenschulesta, joka oli eräänlainen nuorille naisille tarkoitettu koulu, jossa tarjottiin opetusta, jotta naiset voisivat toteuttaa ”luonnollista tarkoitustaan” aviovaimoina ja äiteinä. Immerwahr aloitti tämän jälkeen opettajaseminaarin, joka oli ainoa koulu, jossa tarjottiin ammattikoulutusta naisille. Yliopisto-opintoja varten hän joutui ottamaan yksityisopetusta ja suorittamaan abituerienttikoetta vastaavan kokeen, jonka hän läpäisi vuonna 1896.


title: Clara Immerwahr

text: Immerwahr aloitti vuonna 1896 opinnot Breslaun yliopistossa. Hän oli kuitenkin vieraileva kuunteluoppilas, sillä naiset pääsivät yliopistoon vasta 1908. Immerwahr kiinnostui yliopistossa erityisesti fysikaalisesta kemiasta.


title: Clara Immerwahr

text: Fysikaalisen kemian pioneeri Richard Abegg ei huomioinut Immerwahrin kuunteluoppilaan statusta, vaan hän alkoi ohjata tätä tohtorin tutkintoa varten. Abegg ja Immerwahr julkaisivat vuonna 1900 yhteisen tutkimuspaperin. Immerwahr itse julkaisi vuonna 1901 väitöskirjansa ja valmistui tohtoriksi. Hän oli ensimmäinen nainen, joka valmistui Breslaun yliopistosta tohtoriksi.


title: Clara Immerwahr

text: Immerwahr meni vuonna 1901 naimisiin tunnetun kemistin Fritz Haberin kanssa, ja he asettuivat Karlsruheen. Vaikka Immerwahr todennäköisesti uskoi pystyvänsä yhdistämään perhe-elämän ja tieteellisen uransa, hän ei siinä onnistunut. Hän kuitenkin auttoi miestään tutkimuksissa ja teki yhteistyötä muun muassa termodynamiikkaa käsittelevän oppikirjan parissa.


title: Clara Immerwahr

text: Immerwahr ajautui hiljalleen kauemmaksi tieteellisestä urasta ja joutui perinteiseen kotiäidin rooliin. Hänen miehensä oli varsin urakeskeinen, minkä takia Immerwahrilla ei ollut juurikaan mahdollisuuksia kehittää omaa uraansa. Tähän vaikutti myös heidän vuonna 1902 syntynyt Hermann-poika, joka sairasti paljon.


title: Clara Immerwahr

text: Clara Immerwahr otti varhain aamulla 2. toukokuuta 1915 miehensä pistoolin ja ampui itsensä talon puutarhassa. Itsemurhan syy on herättänyt paljon keskustelua, eikä siitä ole historioitsijoiden kesken yhteisymmärrystä. Toiset ovat väittäneet, että Immerwahr ei voinut hyväksyä miehensä osallistumista ensimmäisen maailmansodan kemialliseen sodankäyntiin ja ampunut itsensä perheriidan jälkeen. Todennäköisesti itsemurhan taustalla olivat useat eri tekijät, hänen läheiset ystävänsä Richard Abegg ja Otto Sackur olivat kuolleet hiljattain, ja sota toi yleistä tuhoa maailmaan.


title: Matti Nurmi

text: Matti Olavi Nurmi (s. 16. huhtikuuta 1938 Turku) on suomalainen toimittaja, joka työskenteli "Länsi-Suomen" päätoimittajana.


title: Matti Nurmi

text: Matti Nurmi syntyi edustaja Olavi Nurmen ja liikkeenharjoittaja Aune Aino Helena Heinon perheeseen. Hänen puolisonsa on filosofian tohtori Virpi Marjatta Tuominen. Nurmi tuli ylioppilaaksi 1957 ja valmistui humanististen tieteiden kandidaatiksi 1967. Hän oli "Uuden Auran" toimittaja 1957–1964, myyntiedustaja 1965–1967, Turun yliopiston ylioppilaskunnan pääsihteeri 1967–1969 ja Turun yliopiston tiedotussihteeri 1969–1980. "Länsi-Suomen" päätoimittajana Nurmi työskenteli 1980–1990 ja sen jälkeen "Welcome to Finland" -julkaisun päätoimittajana. Hän on ollut myös Turun suomalaisen yliopistoseuran toiminnanjohtaja.


title: Follonica

text: Follonica on kunta Italiassa Toscanan alueella olevassa Grosseton maakunnassa.


title: Follonica

text: Kunta sijaitsee Maremma-alueella Tyrrhenanmeren rannalla Follonicanlahden pohjukassa, vastapäätä Elban saarta. Follonica on suosittu rantalomakohde pitkine hiekkarantoineen.


title: Nina Ehrnrooth

text: Nina Katarina Ehrnrooth (s. 9. huhtikuuta 1962 Helsinki) on suomalainen uransa päättänyt alppihiihtäjä, jonka päälajit olivat pujottelu ja suurpujottelu. Hän edusti urallaan Fjällskidarklubben –37:ia.


title: Nina Ehrnrooth

text: Ehrnrooth osallistui vuoden 1988 Calgaryn olympialaisiin. Hän laski ulos sekä pujottelussa että suurpujottelussa.


title: Nina Ehrnrooth

text: Ehrnrooth voitti urallaan peräti 12 suomenmestaruutta, joista kolme tuli pujottelussa, neljä suurpujottelussa, kolme paripujottelussa ja kaksi syöksylaskussa.


title: Pikku Traktori

text: Pikku Traktori () on brittiläinen lastensarja, jonka ensimmäinen osa esitettiin Britanniassa vuonna 2004 ja Suomessa vuonna 2007.


title: Gammelby

text: Gammelby on kylä Kemiössä Kemiönsaaren kunnassa Varsinais-Suomessa. Kylä sijaitsee saaren itäosassa Viksvidjan ja Dalbyn kylien välissä Gammelbyvikenin pohjoisrannalla.


title: Gammelby

text: Gammelbyn kyläalue ulottuu meren rannalta pohjoiseen Gammelbybergetille ja Puujärvelle saakka. Kyläalueen länsiosa on mäkistä metsämaata, kun itäosa on peltoa. Kylän asutus nuodattelee kylän halki kulkevaa maantietä. Gammelbyvikenin rannalla on kesäasuntoja. Gammelbyn peltomaisema on suojeltu arvokkaana ympäristönä.


title: Gammelby

text: Gammelbyssä on toiminut aikanaan tiilitehdas. 1900-luvun puolivälissä kylässä kokeiltiin myös kalankasvatusta. Kylässä toimi ennen ruotsinkielinen kansakoulu. Merenlahden rannalla on lähikylien yhteinen venesatama. Kylässä on yleinen uimaranta, jonka yhteydessä on myös vuokrattava sauna.


title: Mission: Impossible – Fallout

text: Mission: Impossible – Fallout on vuonna 2018 ensi-iltansa saanut toiminta- ja vakoiluelokuva, jonka on käsikirjoittanut ja ohjannut Christopher McQuarrie. Se on "" -elokuvasarjan kuudes osa ja jatko-osa elokuvalle "" (2015). Sarjan edellisten osien tapaan Tom Cruise uusii pääroolinsa Ethan Huntina.


title: Mission: Impossible – Fallout

text: Elokuva sai ensi-iltansa Yhdysvalloissa 27. heinäkuuta 2018 ja Suomessa 3. elokuuta 2018.


title: Mission: Impossible – Fallout

text: "Mission: Impossible – Fallout" käynnistyy, kun Ethan Hunt (Tom Cruise) ja IMF:n tiimi (Alec Baldwin, Simon Pegg, Ving Rhames) sekä muutama vanha tuttu liittolainen (Rebecca Ferguson, Michelle Monaghan) joutuvat kilpajuoksuun aikaa vastaan, kun vaarallinen tehtävä menee kauhealla tavalla pieleen.


title: Lutetiumbromidi

text: Lutetium(III)bromidi (tai lutetiumbromidi) LuBr on harvinaisen maametallin lutetiumin epäorgaaninen yhdiste bromin kanssa. Se on valkeaa kiinteää ainetta joka muodostaa kiderakenteeltaan samankaltaisia kiteitä kuin vismuttijodidi. Lutetiumbromidi on hygroskooppista ja liukenee veteen. Liukoisuus tetrahydrofuraaniin on 0,30 g/100ml.


title: Lutetiumbromidi

text: Lutetiumbromidia voidaan valmistaa alkuaineistaan:


title: APM 08279+5255

text: APM 08279+5255 on kaukainen kvasaari ja gravitaatiolinssi. Se sijaitsee Ilveksen tähdistössä ja sen punasiirtymä on 3,911.


title: APM 08279+5255

text: Kvasaarista on löydetty universumin massaltaan suurin vesimäärä. Vesihöyryä arvioidaan olevan 100 000 kertaa Auringon massan verran eli 100 tuhatta miljardia kertaa Maan valtamerien verran.


title: Eugenia Osterberger

text: Eugenia Osterberger (koko nimeltään Prudencia Eugenia Juana Osterberger Luard; 20. joulukuuta 1852 Santiago de Compostela, Espanja – 8. helmikuuta 1932 Nizza, Ranska) oli espanjalainen romantiikan ajan säveltäjä ja pianisti. Hän oli tärkeä osa Galician kulttuuri- ja musiikkipiirejä 1800-luvun viimeisellä kolmanneksella. Osterbergerin nimellä ”Madame Saunier” tekemiä sävellyksiä julkaistiin Madridissa ja Pariisissa asti.


title: Eugenia Osterberger

text: Osterberger osoitti myös kiinnostusta galicialaiseen kansanperinteeseen, sillä soolopianokappaleiden lisäksi hän sävelsi galiciankielisiä lauluja. Hänen kappaleissaan yhdistyivät saksalaisten liedien tapaan kansan parista saadut aiheet ja kulturellit, tyylikkäät sävelmät. Hän oli Galician kuninkaallisen akatemian kirjeenvaihtajajäsenenä akatemian perustamisesta lähtien, mutta vuodesta 1907 eteenpäin, kun hän muutti miehensä Francisco Saunierin kanssa Ranskan Rivieralle, hänen vaiheitaan ei tunneta tarkemmin.


title: Joseph Rucker Lamar

text: Joseph Rucker Lamar (14. lokakuuta 1857 Ruckersville, Georgia – 2. tammikuuta 1916 Washington (DC)) oli yhdysvaltalainen lakimies ja poliitikko, joka toimi Yhdysvaltain korkeimman oikeuden tuomarina vuosina 1911–1916. Ennen presidentti William Howard Taft tekemää nimitystä Lamar toimi muun muassa rautatieyhtiöiden lakimiehenä ja kaksi vuotta demokraattipuolueen edustajana Georgian parlamentin alahuoneessa. Korkeimmassa oikeudessa Lamar ehti olla vain viisi vuotta, sillä hän sai sairauskohtauksen ja kuoli 58-vuotiaana. Lamarin serkku, Lucius Lamar, oli myös korkeimman oikeuden tuomari (1888–1893).


title: Joseph Rucker Lamar

text: Joseph Rucker Lamar syntyi Ruckersvillessä, Elbertin piirikunnassa Georgiassa 14. lokakuuta 1957. Hänellä oli kaksi nuorempaa sisarusta, Philip J. Lamar ja Mary Lamar. Perheen isä, James Sanford Lamar, oli valmistunut lakimieheksi, mutta lakiuran sijaan hän toimi protestanttisen Disciples of Christ -liikkeen pastorina Augustassa, Georgiassa. Äiti Mary Rucker kuoli vuonna 1964, ja seuraavana vuonna James Sanford Lamar meni uusiin naimisiin Sallie May Fordin kanssa. Lamar kävi yksityistä poikakoulua, jota kävi myös hänen naapurinsa ja hyvä ystävänsä, tuleva presidentti Woodrow Wilson. College-opinnot Lamar aloitti Georgian yliopistossa, mutta joutui keskeyttämään opintonsa joksikin aikaa sairauden vuoksi, ja vointinsa parannuttua hän jatkoi opintojaan Bethany Collegessa Länsi-Virginiassa, josta hän valmistui vuonna 1877. Oikeustieteen opinnot Lamar aloitti virginialaisessa yliopistossa mutta palasi pian Georgiaan, jossa hän luki lakia merkittävän lakimiehen johdolla.


title: Joseph Rucker Lamar

text: Ennen lakimiehen töiden aloittamista Lamar opetti vuoden latinaa Bethany Collegessa. Hän meni naimisiin yliopiston rehtorin (engl. "president") tyttären, Clarinda Huntington Pendletonin kanssa 30. tammikuuta 1879. He saivat kaksi poikaa ja tytön, joka kuoli vauvaiässä.


title: Joseph Rucker Lamar

text: Vuosina 1886–1889 Lamar oli demokraattipuolueen edustajana Georgian parlamentin alahuoneessa. Vuonna 1893 hänet nimitettiin kolmen hengen komissioon, joka valmisteli osavaltion lakikokoelman uudistusta ("Commission to Recodify the Laws of Georgia"). Lamar valmisteli yksin Georgian siviililain.


title: Joseph Rucker Lamar

text: Vuoden 1902 lopulla Georgian kuvernööri nimitti Lamarin osavaltion korkeimpaan oikeuteen, jossa oli vapautunut tuomarin virka kesken kauden. Vuonna 1903 hänet valittiin tuomioistuimeen vaaleilla. Kahden vuoden päästä Lamar palasi taas harjoittamaan lakia. Hän edusti usein rautateitä ja muita isoja yhtiöitä; joskus hän edusti asiakkaitaan myös maan korkeimmassa oikeudessa.


title: Joseph Rucker Lamar

text: Vuonna 1908 Lamar tapasi vastavalitun presidentti William Howard Taftin, kun he pelasivat yhdessä golfia Augustassa. Joulukuussa 1910 Taft nimitti Lamarin korkeimpaan oikeuteen William H. Moodyn seuraajaksi. Senaatti hyväksyi nimityksen pari päivää myöhemmin. Lamar oli yksi ensimmäisistä tuomareista, jonka nimitti presidentti eri puolueesta. Oikeustapauksia ratkaistaessaan Lamar äänesti yleensä enemmistön kanssa, ja hän kirjoitti eriävän mielipiteen vain kahdeksan kertaa.


title: Joseph Rucker Lamar

text: Lamarin lapsuudenystävä, presidentti Wilson, lähetti Lamarin sekä presidentti Taftin hallinnon pääjuristina toimineen Frederick W. Lehmannin edustamaan Yhdysvaltoja ABC-valtioiden konferenssiin, jonka tarkoitus oli välttää sota Yhdysvaltojen ja Meksikon välillä. Maiden välit olivat kiristyneet, kun Yhdysvallat oli miehittänyt Veracruzin satamakaupungin huhtikuussa 1914. Neuvottelut onnistuivat, mutta vaativa tehtävä vaikutti mahdollisesti Lamarin terveyteen. Vuoden 1915 syyskuussa Lamar sai aivohalvauksen, ja hän kuoli 2. tammikuuta 1916.


title: Joseph Rucker Lamar

text: Lamarin ja hänen vaimonsa Clarinda Pendleton Lamarin (1856–1943) dokumentteja on arkistoitu Georgian yliopistossa. Niihin sisältyy esimerkiksi kirjeenvaihtoa merkkihenkilöiden kanssa. Clarinda Pendleton Lamar toimi historiallisten rakennusten säilyttämistä ajavan The National Society of The Colonial Dames of America -yhdistyksen presidenttinä vuosina 1914–1927. Hän myös kirjoitti edesmenneen miehensä elämäkerran " The Life of Joseph Rucker Lamar 1857-1916" (julk. 1926).


title: Joseph Rucker Lamar

text: Lamarin lapsuudenkoti Augustassa on National Register of Historic Places -listalla. Hänen mukaansa on nimetty vuonna 1943 valmistunut rahtialus.


title: Mari Hatavara

text: Mari Hatavara (s. 1974 Vantaa) on Tampereen yliopiston Suomen kirjallisuuden professori. Hän on erityisesti kertomuksentutkija.


title: Mari Hatavara

text: Hatavara valmistui filosofian tohtoriksi Tampereen yliopistosta vuonna 2007. Hän on ollut professori 1. tammikuuta 2011 alkaen viestintätieteiden tiedekunnassa ja hoiti tehtävää sitä ennen määräaikaisena. Aiemmin hän toimi muun muassa Suomen kirjallisuuden yliassistenttina Tampereen yliopistossa sekä tutkijana Oregonin ja Uppsalan yliopistoissa. Hän on tutkinut tekstien ohella dokumentaarisia museonäyttelyitä, muistitietohaastatteluaineistoja ja muistelmia, ja tutkimuksiinsa hän on liittänyt myös muuta kuin kirjallista aineistoa. Hän on tutkinut myös sanan ja kuvan suhteita, historiallista romaania ja kansallisuusaatetta kirjallisuudessa. Hän tutkii fiktionaalisuutta Suomen Akatemian rahoittamassa Kirjallinen Elämä -hankkeessa.


title: Nancy Walton Laurie

text: Nancy Walton Laurie (s. , Yhdysvallat) on yhdysvaltalainen perijätär, miljardööri.


title: Nancy Walton Laurie

text: Maaliskuussa 2018 yhdysvaltalainen talousjulkaisu Forbes luokiteli hänet miljardöörilistallaan maailman 305. rikkaimmaksi ihmiseksi (jaettu sijoitus) ja 34. rikkaimmaksi naiseksi. Tuolloin hänen omistustensa arvo oli 5,8 miljardia dollaria. Tämä omistus vastasi perintöosuutta suuresta Walmart-vähittäiskauppakonsernista, jonka hänen isänsä James L. "Bud" Walton ja setänsä Sam Walton perustivat vuonna 1962. Nancy Walton Laurie ja hänen siskonsa Ann Walton Kroenke perivät miljardien edestä Walmartin osakkeita heidän isänsä kuoltua vuonna 1995.


title: Nancy Walton Laurie

text: Nancy Walton on naimisissa entisen koripalloilijan, urheiluvaikuttaja-rakennuttaja Bill Laurien kanssa. Heillä on yksi lapsi.


title: Once Upon a Time in Hollywood

text: Once Upon a Time in Hollywood on vuonna 2019 ensi-iltansa saava elokuva, jonka on käsikirjoittanut Quentin Tarantino. Tarantino myös ohjaa elokuvan, jonka pääosissa ovat Leonardo DiCaprio, Brad Pitt ja Margot Robbie. Elokuva on ensimmäinen, jossa Pitt ja DiCaprio näyttelevät yhdessä. Elokuvan nimi on kunnianosoitus spagettiwesternien kulttiohjaajalle Sergio Leonelle, joka tunnetaan muun muassa elokuvista "Huuliharppukostaja" ("Once Upon a Time in the West", 1968) ja "Suuri gangsterisota" ("Once Upon a Time in America", 1984).


title: Once Upon a Time in Hollywood

text: "Once Upon a Time in Hollywood" sijoittuu vuoteen 1969 ja kertoo entisestä televisiosarjan tähdestä ja tämän sijaisnäyttelijästä, jonka naapurissa asuu kuuluisa Sharon Tate. Elokuva perustuu Taten murhaan, ja se saa ensi-iltansa 9. elokuuta 2019, jolloin murhatapauksesta on kulunut 50 vuotta.


title: Once Upon a Time in Hollywood

text: "Once Upon a Time in Hollywood" sijoittuu vuoteen 1969, ja se kertoo televisiosarjan tähdestä (DiCaprio), joka lyö läpi Hollywoodissa. Tähti yrittää menestyksensä myötä päästä myös elokuvapiireihin. Samaa yrittää tähden sijaisnäyttelijä (Pitt).


title: Cadillac XT4

text: Cadillac XT4 on Cadillacin tammikuusta 2018 lähtien valmistama ylellinen katumaasturi, joka esiteltiin maaliskuussa 2018 New York autonäyttelyssä.


title: Cadillac XT4

text: XT5:ttä valmistetaan General Motors Fairfax Assembly Plant -tehtaalla Kansas Cityssä, Kansasissa ja Shanghaissa, Kiinassa.


title: Ann Walton Kroenke

text: Ann Walton Kroenke (s. , Yhdysvallat) on yhdysvaltalainen perijätär, liikenainen ja miljardööri.


title: Ann Walton Kroenke

text: Maaliskuussa 2018 yhdysvaltalainen talousjulkaisu Forbes luokiteli hänet miljardöörilistallaan maailman 251. rikkaimmaksi ihmiseksi (jaettu sijoitus) ja 25. rikkaimmaksi naiseksi. Tuolloin hänen omistustensa arvo oli 6,6 miljardia dollaria. Tämä omistus vastasi perintöosuutta suuresta Walmart-vähittäiskauppakonsernista, jonka hänen isänsä James L. "Bud" Walton ja setänsä Sam Walton perustivat vuonna 1962. Ann Walton Kroenke ja hänen siskonsa Nancy Walton Laurie perivät miljardien edestä Walmartin osakkeita heidän isänsä kuoltua vuonna 1995.


title: Ann Walton Kroenke

text: Ann Walton Kroenke on naimisissa liikemies, kiinteistö- ja urheilumoguli, miljardööri Stan Kroenken kanssa. Heillä on kaksi lasta: Whitney Ann Kroenke ja Josh Kroenke.


title: Robert Sundman

text: Robert Sundman (s. 21. syyskuuta 1994 Kerava) on suomalainen toimittaja. Hän työskentelee Ylen uutisissa.


title: Robert Sundman

text: Aiemmin Sundman työskenteli "Ylioppilaslehden" päätoimittajana elokuusta 2016 toukokuuhun 2018. Tätä ennen hän on päätoimittanut muun muassa "Improbatur"-lehteä. Yle TV2:lla hän on juontanut ja toimittanut "Galaxia" sekä "Onks noloo?" -ohjelmaa Ronja Salmen ja Mimosa Willamon kanssa.


title: Robert Sundman

text: Sundman opiskelee suomen kieltä Helsingin yliopistossa, ja on valmistunut ylioppilaaksi Kallion lukiosta vuonna 2013. Hän on kertonut olevansa partiolainen ja kiinnostunut sukupolvien välisestä oikeudenmukaisuudesta.


title: Sammy

text: Sammy on etunimi, joka on annettu Suomessa vuoteen 2018 mennessä noin 190 henkilölle, joista valtaosa on miehiä.


title: Jennifer Doudna

text: Jennifer Anne Doudna (s. 19. helmikuuta 1964 Washington, Yhdysvallat) on yhdysvaltalainen biokemisti. Hän on tutkinut urallaan RNA:n rakennetta ja toimintaa. Hänen tunnetuin löytämänsä on CRISPR/Cas9-niminen geenitekniikkamenetelmä.


title: Jennifer Doudna

text: Jennifer Doudna syntyi vuonna 1964 Washingtonissa. Hän oli seitsemänvuotias, kun hänen perheensä muutti Hiloon Havaijin saarella. Hänen isänsä opetti englanninkielistä kirjallisuutta Havaijin yliopistossa ja äitinsä historiaa paikallisessa collegessa.


title: Jennifer Doudna

text: Doudna kiinnostui jo nuorena tieteestä ja Havaijin kauniista luonnosta. Kiinnostus biokemiaan heräsi, kun hän oli 12- tai 13-vuotias. Tuolloin hän luki James Watsonin henkilökohtaisen todistuksen DNA:n kaksoiskierteen löytämisestä ja kuuli nuoren naistieteilijän opetuksen siitä, kuinka normaalista soluista tuli syöpäsoluja. Molemmat Doudnan vanhemmat tukivat hänen tiedeinnostustaan.


title: Jennifer Doudna

text: Doudna suoritti vuonna 1985 kemian alemman korkeakoulututkinnon Pomona Collegesta. Sieltä hän jatkoi Harvardin yliopistoon, missä hän kirjoitti väitöskirjansa tulevan Nobel-voittajan Jack Szostakin alaisuudessa. Hän valmistui vuonna 1989 tohtoriksi.


title: Jennifer Doudna

text: Doudna lähti Harvardista Coloradon yliopistoon, mistä hän oli saanut paikan väitöskirjan jälkeisen tutkimuksen tekemiseen Thomas Cechin laboratoriosta. Doudnan väitöskirja oli käsitellyt RNA:ta, ja Cech oli voittanut juuri vuonna 1989 Nobel-palkinnon RNA:n katalyyttisten ominaisuuksien löytämisestä.


title: Jennifer Doudna

text: Doudna sai vuonna 1994 apulaisprofessorin paikan Yalen yliopistosta, ja vuonna 2000 hänestä tuli molekyylisen biofysiikan ja biokemian professori. Kalifornian Berkeleyn yliopiston biokemian ja molekyylibiologian professuurin hän sai vuonna 2002.


title: Jennifer Doudna

text: Doudna ja ranskalainen mikrobiologi Emmanuelle Charpentier löysivät vuonna 2002 CRISPR-Cas9-menetelmän, joka mahdollistaa DNA-muutosten tekemisen huomattavasti tehokkaammin ja yksinkertaisemmin kuin aiemmat tekniikat. Charpentier oli aiemmin löytänyt Cas9-entsyymin, joka näytti auttavan "Streptococcus pyogenes" -bakteeria torjumaan viruksia. Doudna ja Martin Jinek, joka oli Charpentier’n jatko-opiskelija, löysivät kuukausien työn jälkeen, että CRISPR-puolustusjärjestelmä ohjasi Cas9-entsyymin leikkaamaan osia viruksen DNA:sta, kun virus yritti tunkeutua bakteerisoluun. Tämän jälkeen he ymmärsivät, että tekniikkaa voisi käyttää geenien muokkaamiseen myös laboratoriossa.


title: Jennifer Doudna

text: CRISPR-tekniikan avulla ihmisenkin genomia pystyy muokkaamaan. Geenitekniikan etiikka ja sen turvallisuus ovat nousseet tämän jälkeen esille. Doudna yritti vuonna 2015 järjestää omien sanojensa mukaan ihmisen genomien muokkaamisen moratorion. Hän julkaisi huhtikuussa muutamien kollegoidensa kanssa ohjelman, jonka tarkoituksena oli suojata ihmisalkioiden genomia muokkaamiselta.


title: Jennifer Doudna

text: Doudna on saanut työstään noin 20 merkittävää palkintoa, ja hän on National Academy of Sciencesin, American Academy of Arts and Sciences ja Institute of Medicine and the National Academy of Inventorsin jäsen sekä Royal Societyn ulkomaalainen jäsen.